8,940 kakitangan kesihatan positif, jadi kontak rapat kes Covid-19

Kementerian Kesihatan (KKM) memaklumkan dalam tempoh tahun ini seramai 8,940 kakitangan kesihatan telah dijangkiti atau menjadi kontak rapat pesakit Covid-19.

Jumlah itu meningkat daripada 284 kes pada minggu pertama 2020 kepada 3,343 kes pada minggu keenam, kata Ketua Pengarah Kesihatan Tan Sri Dr Noor Hisham Abdullah.

Sehingga 16 Februari 2022, seramai 5,711 kakitangan kesihatan tidak hadir bertugas kerana positif Covid-19 dan 3,119 pekerja lagi tidak hadir kerana disahkan sebagai kontak rapat, katanya dalam kenyataan hari ini.

“Secara keseluruhannya, ini membentuk kira-kira 3.1 peratus daripada jumlah tenaga kerja di KKM,” katanya.

Beliau juga memaklumkan sehingga kini sebanyak 80.3 peratus daripada kakitangan kesihatan di seluruh negara telah menerima dos penggalak vaksin Covid-19.

Secara amnya, pada masa ini 93.3 peratus daripada keseluruhan pesakit Covid-19 berada di bawah pengasingan rumah dengan pengawasan susulan dilakukan secara digital.

Dr Noor Hisham berkata KKM telah mengambil langkah untuk memastikan gangguan minimum terhadap perkhidmatan dan penjagaan pesakit Covid-19 dan pesakit bukan Covid.

Menurutnya, langkah-langkah yang perlu dan dasar penyesuaian telah diperkenalkan berdasarkan data dan amalan semasa yang tersedia di negara lain.

KKM juga katanya bekerjasama dengan fasiliti penjagaan kesihatan swasta untuk membantu dalam pengurusan pesakit Covid-19.


Gelombang haba di Eropah pecah rekod, terburuk sehingga jejas kesihatan

Gelombang haba yang melanda Eropah memecah rekod sehingga menjejaskan kesihatan orang ramai, ekonomi, pengeluaran pertanian dan pelancongan, dan berkemungkinan berlaku lebih kerap untuk beberapa dekad.

Setiausaha Agung Pertubuhan Meteorologi Dunia (WMO) Petteri Taalas dalam satu sidang media Pertubuhan Bangsa-Bangsa Bersatu (PBB) di Geneva mengenai gelombang haba pada Selasa berkata aliran iklim negatif akan berterusan, sekurang-kurangnya sehingga tahun 2060-an, menurut laporan Bernama.

“Dan itu bermakna keadaan cuaca ini menjadi kebiasaan,” katanya dipetik Agensi Anadolu.

Menurut Taalas, dunia mempunyai cara yang lebih baik untuk menyesuaikan diri dengan gelombang haba berbanding pada dulu kerana di banyak negara, orang ramai telah menambah baik kemudahan untuk menangani gelombang haba dan lebih mengetahui tentang risiko kesihatan yang berkaitan dengan cuaca.

Taalas berkata kesedaran mengenai perubahan iklim jauh lebih baik berbanding dahulu.

Beliau berkata cara untuk mengurangkannya boleh dilihat dalam sektor tenaga dengan penyelesaian mesra iklim serta dalam pengangkutan dan pemakanan rakyat, manakala harga berkaitan ubat-ubatan semakin rendah.

“Tetapi orang yang sama yang terdedah kepada pandemik Covid-19 sangat berisiko terhadap gelombang haba.

“Jadi, kami jangka peningkatan kematian dalam kalangan warga emas dan mereka yang sudah sakit. Kami juga menjangkakan kesan besar terhadap pertanian,” katanya.


Jamal sokong Zahid nak bawa masuk UMNO dalam PH bersama DAP, bidas MCA

Langkah Datuk Seri Ahmad Zahid Hamidi untuk membawa UMNO bersama Pakatan Harapan (PH) yang di dalamnya terdapat DAP juga mendapat sokongan Datuk Seri Jamal Md Yunos.

Ketua UMNO Bahagian Sungai Besar itu berang dengan tindakan MCA yang mendesak Pengerusi Barisan Nasional (BN), Zahid untuk berundur sebaliknya membidas mereka kerana tidak mahu mengikut langkah untuk menyertai PH dan DAP bersama-sama membentuk kerajaan di peringkat persekutuan.

“Saya rasa sepatutnya MCA yang kena berundur, MCA ini dah tak ada dah. Dah tak wujud dah sepatutnya.

“Saya di bahagian di Parlimen Sungai Besar melihat perangai MCA saya rasa Barisan Nasional ini perlu dibubarkan dan UMNO kena bersendirian.

“Jadi no point ada (MCA) dalam komponen Barisan Nasional tetapi seolah-olah mereka yang menjadi abang long dan mereka yang besar kepala. Padahal mereka bukan ada apa-apa pun,” katanya dalam sidang media di bangunan UMNO malam tadi.

Terdahulu, MCA mendesak Zahid berundur kerana didakwa menipu Yang di-Pertuan Agong dengan menghantar surat semalam mengatakan kononnya semua 30 Ahli Parlimen BN menyokong Datuk Seri Anwar Ibrahim sebagai calon Perdana Menteri (PM) ke-10.

“Surat yang diserahkan kepada Kebawah Duli Yang Maha Mulia Seri Paduka Baginda Yang di-Pertuan Agong itu secara jelas melanggar ketetapan yang dibuat oleh Dewan Tertinggi BN dan dilihat mempersembahkan maklumat salah kepada Seri Paduka Baginda Yang di-Pertuan Agong,” kata Setiausaha Agung MCA Datuk Chong Sin Woo dalam kenyataan hari ini (23 November 2022).

Beliau menjelaskan surat dihantar Zahid itu bukan keputusan konsensus BN.

Beliau menegaskan bahawa isi kandungan surat bertarikh 22 November 2022 dengan menggunakan kepala surat BN yang ditandatangani Zahid mengenai BN memberi sepenuh kepercayaan dan sokongan kepada Anwar sebagai PM bukan keputusan konsensus Mesyuarat Dewan Tertinggi BN pada 22 November.

Jamal dalam sidang media sama menegaskan semua MP BN perlu patuh dan mengikut keputusan Zahid untuk bergabung dengan PH dan DAP kerana sudah menandatangani surat akujanji sebelum ini semasa menerima watikah pencalonan Pilihan Raya Umum Ke-15 (PRU-15).


Lebih 6.2 juta penduduk terima dua dos vaksin Covid-19 hingga hari ini

Jumlah pemberian suntikan vaksin Covid-19 di seluruh negara hari ini sudah melebihi 19 juta dos, sementara lebih 6.2 juta penduduk pula melengkapkan dua dos vaksin masing-masing.

Angka ini adalah berdasarkan kepada jumlah terkini sehingga semalam apabila lebih 18.9 juta dos vaksin diberikan membabitkan 12.8 juta penerima dos pertama dan 6.1 juta melengkapkan dos kedua masing-masing.

Selain pemberian vaksin di Lembah Klang yang merangkumi Selangor, Kuala Lumpur dan Putrajaya, serta Sarawak yang masing-masing melepasi angka 7.1 juta dan 2.9 juta dos, Johor juga bakal melepasi angka satu juta jika mengambil kira jumlah pemberian vaksin hari ini.

Menteri Kesihatan Datuk Seri Dr Adham Baba berkata dalam tempoh 24 jam semalam sebanyak 552,701 suntikan – jumlah kedua tertinggi dalam minggu ini – diberikan membabitkan 353,771 penerima dos pertama dan 198,930 dos kedua.

Selangor merekodkan pemberian dos suntikan tertinggi dengan 96,135 penerima dos pertama dan 49,876 lagi melengkapkan suntikan dos kedua, diikuti Kuala Lumpur (57,792 dos pertama dan 31,904 dos kedua); dan Johor (36,493 dos pertama dan 5,792 dos kedua).

Sarawak turut merekodkan jumlah pemberian suntikan tertinggi dengan 7,780 dos pertama dan 29,096 penerima melengkapkan dos kedua, diikuti Sabah (31,991 dos pertama dan 1,815 dos kedua); dan Perak (11,678 pertama dan 19,670 kedua).

Secara keseluruhan jumlah kumulatif pemberian dos vaksin Covid-19 di seluruh negara semalam adalah sebanyak 18,946,048 membabitkan 12,841,212 penerima dos pertama dan 6,104,836 dos kedua.


Ringgit susut lima hari berturut-turut

Ringgit susut bagi hari kelima berturut-turut berbanding dolar Amerika Syarikat (AS) pada Khamis, penurunan 2.75 peratus setakat ini bagi 2022 kepada 4.2875 berikutan sentimen global yang lemah dan sejajar dengan prestasi yuan China, kata ahli ekonomi.

Pada jam 6 petang, mata wang tempatan susut kepada 4.2875/2910 berbanding dolar AS daripada 4.2800/2830 ketika ditutup pada Rabu.

Ketua Ahli Ekonomi Bank Islam Malaysia Bhd, Mohd Afzanizam Abdul Rashid, berkata sentimen global yang lemah dan kekurangan permintaan terhadap mata wang tempatan telah mendorong sejumlah penjualan ringgit.

“Berdasarkan data, kami mendapati ada penjualan oleh pegangan asing, dan ini juga disebabkan beberapa penjualan dalam ekuiti tempatan,” katanya dilapor Bernama.

Rakan Kongsi Pengurusan SPI Asset Management, Stephen Innes, berkata kelemahan yuan China telah mempengaruhi prestasi ringgit.

“Ringgit mengalami tekanan disebabkan yuan, dan pelabur Asia percaya kenaikan kukuh yang dicatatkan pasaran bon AS semasa hanyalah rehat sementara, dengan hasil AS yang tinggi pula akan menyusul,” katanya.

Beliau berkata, kebimbangan bukan hanya mengenai hasil AS yang tinggi malah pengurangan saiz lembaran imbangan oleh Rizab Persekutuan AS, yang boleh menjejaskan ringgit.

Yuan China susut kepada paras terendah dalam tempoh enam bulan berbanding dolar AS pada Khamis selepas People’s Bank of China menetapkan titik tengah harian yang lebih rendah, memandangkan pembelian dolar korporat dan jangkaan pengetatan dasar AS yang menyokong dolar AS.

Sementara itu, ringgit juga diniagakan rendah berbanding kumpulan mata wang utama.

Unit tempatan susut berbanding dolar Singapura kepada 3.1496/1524 daripada 3.1371/1398 ketika ditutup pada Rabu serta rendah berbanding yen Jepun kepada 3.3478/3508 daripada 3.3432/3458.

Ringgit juga lemah berbanding pound British kepada 5.6003/6049 daripada 5.5781/5820 ketika ditutup semalam dan turun berbanding euro kepada 4.6794/6832 daripada 4.6468/6501.


‘Bukan Bersatu yang mahu beri ruang kepada PKR, DAP berkuasa semula’

“Yang mahu memecahkan kesatuan politik Melayu bukan Bersatu. Yang mahu membuka ruang untuk PKR dan DAP kembali berkuasa juga bukan Bersatu.”

Demikian kata Ketua Penerangan Bersatu, Datuk Wan Saiful Wan Jan sambil menegaskan Bersatu sentiasa menyeru kepada penyatuan agar kestabilan negara dapat diwujudkan dan dikekalkan, dan supaya struktur asas kuasa politik negara dapat dikekalkan.

“Tetapi jika perlu, seperti yang ditegaskan oleh Tan Sri Muhyiddin Yassin, kita sesekali tak akan undur daripada perjuangan ini dan kita akan pastikan agenda perjuangan tetap dijulang,” katanya.

Beliau berkata, rakyat juga akan menjadi hakim bagi menentukan parti mana yang jujur dan prihatin terhadap nasib rakyat serta siapa pula yang bermuslihat untuk kepentingan lain.

Bersatu, katanya, tidak pernah bermuslihat dengan parti lain sebaliknya sentiasa memastikan negara ini ditadbir dengan integriti dan kebajikan rakyat dibela sebaik mungkin.

Malah, katanya, Bersatu jaga tetap teguh dengan pendirian untuk tidak mencampuri urusan mahkamah dan menghormati kedaulatan undang-undang apabila menjadi kerajaan menerusi Perikatan Nasional (PN).

“Saya rasa tak ada sesiapa persoal kejujuran dan keikhlasan Bersatu menjaga kepentingan rakyat serta kepentingan bangsa dan agama. Malah, bila kita diasak, kita tetap tumpukan menjaga kebajikan rakyat dan kita tidak pernah bermuslihat,” katanya mengulas keputusan UMNO untuk memutuskan hubungan dengan parti itu bagi menghadapi Pilihan Raya Umum ke-15 (PRU15).

Semalam, Presiden UMNO, Datuk Seri Ahmad Zahid Hamidi dalam ucapan dasar dan perasmian Perhimpunan Agung UMNO 2020 mengumumkan parti itu akan bertanding secara bersendirian menggunakan lambang Barisan Nasional pada PRU15 nanti.


PRN: DAP sahkan pertahan semua kerusi, tak beri kepada UMNO

Semua kerusi Dewan Undangan Negeri (DUN) yang dimenangi semasa pilihan raya lalu akan dipertahankan DAP pada Pilihan Raya Negeri (PRN) ini.

DAP juga secara tidak langsung mengesahkan kerusi mereka tidak akan dikompromi untuk memberi laluan kepada UMNO dan juga parti komponen Barisan Nasional (BN) yang lain pada PRN di enam negeri nanti.

Setiausaha Agung Loke Siew Fook berkata secara umumnya jumlah kerusi DUN akan ditandingi DAP tidak berubah.

“Jumlah kerusi (DAP bertanding) memang tidak berubah (besar), kita hanya bertanding di kerusi yang kita telah menang. DAP akan bertanding di semua kerusi penyandang dalam PRN nanti

“Mengenai jumlah kerusi keseluruhannya, saya belum kira lagi, tetapi di Pulau Pinang ada 19 kerusi,” katanya dipetik laporan FMT.

Pada PRU-14, DAP menang 48 kerusi DUN dengan 19 kerusi di Pulau Pinang, Selangor (16), Kedah (2), dan Negeri Sembilan (11).

Sementara itu, Loke berkata, ketika ini DAP pusat masih belum menerima senarai calon daripada pimpinan negeri.

Katanya, kesemua isu berkaitan PRN seperti nama calon dan juga soal agihan kerusi akan diumumkan sebelum hari penamaan calon, 29 Julai.

“Soal calon akan diumumkan kelak, senarai calon belum ada dan kami belum terima (nama calon) dari peringkat negeri lagi, mungkin mereka akan serahkan dalam masa terdekat atau sebelum penamaan calon,” katanya.

Suruhanjaya Pilihan Raya (SPR) pada Rabu, telah menetapkan PRN di Pulau Pinang, Kedah, Selangor, Negeri Sembilan, Kelantan, dan Terengganu dijalankan serentak pada 12 Ogos, manakala tarikh penamaan calon pada 29 Julai dan pengundian awal 8 Ogos.


Kesan politik terhadap Najib, kata Arul Kanda dalam kes audit 1MDB

Bekas Ketua Pegawai Eksekutif (CEO) 1Malaysia Development Berhad (1MDB) hari ini memberitahu mahkamah bahawa apa yang dibimbangi mengenai laporan Ketua Audit Negara 2016 terhadap syarikat itu, adalah kesan politik terhadap Perdana Menteri ketika itu Datuk Seri Najib Razak.

Arul Kanda Kandasamy yang menjadi CEO 1MDB dari Januari 2015 hingga Jun 2018 berkata demikian ketika memberi keterangan sebagai saksi pendakwaan ke-15 dalam perbicaraan Najib berhubung dakwaan meminda laporan audit 1MDB.

Beliau menjelaskan bahawa kebimbangan putaran politik yang timbul daripada kandungan laporan audit itu adalah secara langsung mengenai Najib, bukannya pandangan negatif terhadap 1MDB sendiri atau Malaysia.

Hari ini, peguam bela utama Najib, Tan Sri Muhammad Shafee Abdullah mempersoalkan Arul Kanda mengenai keterangannya sebelum ini bahawa Najib bimbang tentang putar-belit politik berhubung kandungan laporan audit 1MDB.

Arul Kanda juga sebelum ini berkata bahawa beliau mengingati kebimbangan penemuan laporan audit 1MDB yang mungkin menyebabkan putaran politik yang akan merugikan Najib.

Shafee bertanya: “Sekarang soalan saya kepada anda ialah ini, adakah anda tidak bimbang tentang ahli politik atau putaran politik yang menjejaskan atau merugikan 1MDB sendiri?”

Arul Kanda berhenti seketika apabila mempertimbangkan soalan ini, sebelum menjawab: “Tidak secara langsung, kerana syarikat itu sedang diserang dari segala sudut, kiri, kanan dan tengah pada masa itu.”

Shafee kemudian mencadangkan bahawa memandangkan 1MDB sudah diserang, tindakan Arul Kanda memperbetulkan kandungan dalam laporan audit 1MDB juga akan menyebabkan kepentingan syarikat dilindungi.

Shafee: Jadi apabila anda ingin memperbetulkan kedudukan itu, bukankah anda juga melindungi kepentingan syarikat?

Arul Kanda: Itu adalah salah satu objektif.

Shafee: Bagaimana dengan kepentingan negara? Kerana ini adalah dana berdaulat Malaysia. Apabila anda membetulkan tanggapan salah yang mungkin diberikan, selain kepentingan Datuk Seri Najib yang anda lihat – tidak mahu ia merugikan beliau – anda telah mengatakannya kepada 1MDB, tetapi faktor lain ialah negara sendiri .

Arul Kanda: Itu tidak ada dalam fikiran saya ketika itu, saya rasa itu di atas gred gaji saya untuk dipertimbangkan.

Pada 12 Disember 2018, Najib didakwa menyalahgunakan kuasanya sebagai perdana menteri dan menteri kewangan ketika itu untuk mendapat kekebalan daripada tindakan undang-undang dan menyebabkan laporan akhir audit 1MDB dipinda sebelum dibentang dalam mesyuarat PAC pada Mac 2016.

Arul Kanda, 45, pula didakwa bersubahat dengan Najib dalam membuat pindaan berkenaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbicaraan dihadapan Hakim Mahkamah Tinggi Mohamed Zaini Mazlan bersambung 2 September ini.


Operasi stesen minyak, restoran bakal dilanjut hingga 12 malam

Mesyuarat kedua Menteri Kuartet Covid-19 hari ini bersetuju supaya stesen minyak, restoran, kedai makan dan kedai serbaneka dibenarkan beroperasi secara seragam di semua fasa mulai 6 pagi hingga 12 malam.

Bagaimanapun, Menteri Kanan Keselamatan Datuk Seri Hishammuddin Hussein berkata kebenaran itu tidak melibatkan kawasan Perintah Kawalan Pergerakan Diperketatkan (PKPD).

Beliau berkata, persetujuan memberi kelonggaran kepada premis berkenaan juga bergantung kepada kelulusan Jawatankuasa Khas Pengurusan Pandemik Covid-19 yang dipengerusikan Perdana Menteri Datuk Seri Ismail Sabri Yaakob yang akan bermesyuarat esok.

“Mesyuarat juga memfokus kepada penambahbaikan SOP (prosedur operasi standard) dengan usaha mempermudah 181 SOP kepada 10 sahaja agar berjalan dengan baik sekali gus memberi keyakinan ia dapat diselesaikan seperti dirancang pada permulaan Oktober,” katanya pada sidang media di Parlimen, hari ini.

Mengenai keputusan merentas negeri, Hishammuddin yang juga Menteri Pertahanan berkata kebenaran itu perlu dibuat secara bertanggungjawab dengan memastikan ia benar-benar selamat.

Menggunakan slogan #reopeningsafely, beliau berkata pelbagai faktor perlu dipertimbang termasuk jumlah peratusan vaksinasi dan kemampuan hospital di negeri dalam menangani Covid-19 sekiranya berlaku perkara yang tidak diingini.

Menurutnya risiko penularan Covid-19 juga perlu dilihat jika perjalanan secara besar-besaran dibenarkan terutama bagi mereka yang berada di kawasan berisiko.

“Saya harap semua tahu kita bukan sahaja serius tetapi kita juga bertanggungjawab untuk memastikan apabila kita buat kelonggaran, kita lakukannya dalam keadaan selamat dan bertanggungjawab,” katanya.

Hishammuddin berkata pada akhirnya, akan ada sinar di hujung terowong namun rakyat perlu memberi masa kepada kerajaan dalam membuat keputusan berhubung perkara itu.

Beliau berkata buat masa ini, kerajaan telah memberikan kelonggaran berkaitan rentas negeri seperti projek rintis gelembung pelancongan Langkawi dan pasangan jarak jauh yang telah lengkap vaksinasi.

“Menuju fasa endemik, lebih banyak kelonggaran akan diberikan kepada rakyat. Saya berharap rakyat tidak leka sebaliknya kekal berdisiplin dalam mengamalkan SOP (prosedur operasi standard) serta mematuhi garis panduan yang ditetapkan,” katanya.


Kalimah Allah khas untuk agama Islam: MAINS

Kalimah Allah merupakan kalimah suci yang khusus bagi agama dan umat Islam dan tidak boleh digunakan atau disamakan dengan agama lain, kata Pengerusi Majlis Agama Islam Negeri Sembilan (MAINS) Datuk Dr Abdul Aziz Sheikh Ab Kadir.

Abdul Aziz menasihatkan demi menjaga keharmonian dan perpaduan rakyat di negeri ini serta menjaga sensitiviti setiap rakyat dan agama, MAINS menyeru agar rakyat bukan Islam di negeri ini akur serta patuh kepada undang-undang sedia ada selain umat Islam hendaklah juga mematuhi fatwa yang diwartakan.

Memetik laporan Bernama, beliau berkata, sebagaimana Fatwa Negeri Sembilan yang telah diwartakan pada 14 September 2016, umat Islam wajib menjaga penggunaan kalimah Allah dengan cara terbaik.

“Jika terdapat unsur-unsur penghinaan atau penyalahgunaan terhadap kalimah tersebut, maka tindakan perlu diambil mengikut undang-undang yang termaktub dalam Perlembagaan Persekutuan.

“Kita ingin jelaskan bahawa di negeri ini ada undang-undang mengenai isu ini yang digubal berasaskan peruntukan Perkara 11(4) Perlembagaan Persekutuan,” katanya kepada pemberita di Port Dickson, hari ini.

Jelasnya, Enakmen Kawalan dan Sekatan (Pengembangan Agama Bukan Islam Di Kalangan Orang Islam) (Negeri Sembilan) 1991 (Enakmen No.9/1991) diluluskan di negeri ini berkuat kuasa pada 5 April 2007.

Beliau berkata, enakmen tersebut menyenaraikan sebanyak 36 perkataan yang dilarang dan tidak boleh dikaitkan dengan agama bukan Islam seperti dalam Jadual (Seksyen 9) Bahagian 1, termasuklah penggunaan kalimah Allah.


Rosmah terus berusaha singkirkan Sri Ram ketuai pendakwaan

Datin Seri Rosmah Mansor mendakwa Peguam Negara Tan Sri Idrus Harun bertindak melangkaui bidang kuasanya apabila melantik Datuk Seri Gopal Sri Ram sebagai timbalan pendakwa raya kanan bagi menerajui siasatan berkaitan skandal 1Malaysia Development Berhad (1MDB) dan melakukan pendakwaan ke atas mereka yang terlibat.

Isteri bekas Presiden UMNO Datuk Seri Najib Razak itu berkata demikian melalui afidavit sokongan yang difailkan bersama notis usul bagi menyingkirkan Sri Ram sebagai timbalan pendakwa raya kanan untuk mengetuai pendakwaan dalam kes pengubahan wang haram dan pengelakan cukai yang dihadapinya.

Notis usul itu difailkan semalam (27 Jan) dan media memperoleh salinan dokumen itu daripada peguam Rosmah, Datuk Geethan Ram Vincent hari ini, lapor Bernama.

Dalam afidavit sokongan itu, Rosmah berkata selepas meneliti surat pelantikan bekas Hakim Mahkamah Persekutuan itu sebagai timbalan pendakwa raya kanan mengikut Seksyen 376 (3) Kanun Tatacara Jenayah bertarikh 21 Mei 2021, didapati pelantikan itu tidak merujuk kepada kes dihadapinya.

Rosmah berkata jika mahkamah berpendapat bahawa Idrus telah bertindak secara teratur selaras dengan kuasa statutorinya, maka Sri Ram masih bukan individu yang ‘layak dan sesuai’ untuk menjalankan pendakwaan kes itu.

“Saya menegaskan bahawa peguamcara saya akan berhujah lanjut berkenaan perkara ini secara terperinci ketika pendengaran permohonan ini kelak dan adalah jelas bahawa Sri Ram harus disingkirkan sebagai timbalan pendakwa raya kanan dalam kes ini,” katanya.

Sementara itu, menerusi notis usul berkenaan, Rosmah mendakwa pelantikan Sri Ram adalah tidak sah di sisi undang-undang dan terbatal.

Permohonan berkenaan akan didengar di hadapan Hakim Mahkamah Tinggi Mohamed Zaini Mazlan pada 3 Feb ini.

Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.


PKR perlu ukur kekuatan sendiri, berapa cawangan mereka ada? soal Ahmad

UMNO lebih kuat jika dibandingkan dengan PKR sehingga meminta banyak kerusi untuk bertanding dalam Pilihan Raya Negeri (PRN) Terengganu tak lama lagi, kata Datuk Seri Ahmad Said.

Pengerusi UMNO Terengganu itu berkata PKR wajar menilai kekuatan mereka sebelum menuntut banyak kerusi untuk bertanding Dewan Undangan Negeri (DUN), malah mempersoalkan jentera akar umbi yang dimiliki parti komponen Pakatan Harapan (PH) itu.

“PRN yang akan diadakan nanti adalah pertarungan sebenar antara PAS dan UMNO.

“Kita perlu ukur kekuatan diri sendiri termasuk jumlah cawangan yang ada, kita bertanding untuk menang,” katanya dipetik laporan BH.

Beliau mengulas desakan jawatankuasa PKR Cabang Kuala Terengganu yang menuntut kerusi kawasan DUN Bandar dikembalikan kepada partinya untuk meletakkan calon.

Katanya, PKR sepatutnya berlapang dada dengan keputusan agihan kerusi yang dicadangkan UMNO negeri kepada pimpinan tertinggi di peringkat pusat untuk diputuskan Majlis Presiden.

Ketika program Jelajah Nik Nazmi Nik Ahmad yang diadakan secara terbuka di pejabat PKR Cabang Kuala Terengganu pada Ahad lalu, beberapa jawatankuasa parti itu melahirkan kekecewaan sehingga sanggup mendakwa UMNO bersikap tamak kerana turut meletakkan calonnya bertanding di kerusi DUN Bandar.

Bagaimanapun, Nik Nazmi yang juga Naib Presiden PKR dilaporkan berkata, proses agihan kerusi antara Pakatan Harapan (PH) dan BN bagi menghadapi PRN dijangka selesai sebelum akhir bulan ini.

Pada Pilihan Raya Umum ke-13 (PRU-13) calon PKR, Azan Ismail yang bertanding atas tiket PAS memenangi kerusi DUN Bandar selepas menewaskan calon Barisan Nasional (BN), Datuk Toh Cin Yaw dengan majoriti 2,159 undi.

Bagaimanapun, Azan gagal mengekalkan kemenangan apabila bertanding atas tiket PKR pada pertandingan tiga penjuru pada PRU-14.

Azan hanya memperoleh 3,996 undi manakala calon BN, Toh Seng Cheng hanya mendapat 5,042 undi dan kerusi DUN Bandar dimenangi calon PAS, Ahmad Shah Mohamed yang memperoleh 7,133 undi.

Mengulas lanjut, Ahmad yang juga bekas Menteri Besar, berkata Barisan Nasional (BN) negeri sudah menyelesaikan pengagihan kerusi dan menyerahkan kepada pimpinan tertinggi untuk dimuktamadkan.


Tuaran dikategori zon merah Covid-19 selepas kes meningkat

Kerajaan negeri Sabah mengisytiharkan daerah Tuaran di Sabah kini dikategorikan sebagai zon merah Covid-19 dengan serta-merta.

Langkah meletak daerah Tuaran sebagai zon merah susulan peningkatan kes yang mendadak sejak minggu lalu dengan kes direkodkan sudah melebihi 40 kes.

Timbalan Ketua Menteri Sabah, Datuk Dr Joachim Gunsalam berkata, daerah itu mencatatkan 26 kes baharu sepanjang minggu lalu, berbanding 18 kes pada minggu sebelumnya.

“Analisis kes Covid-19 bagi Minggu Epid (ME) 19/2023 (minggu lalu) hanya tiga daerah yang mencatatkan penurunan kes mingguan iaitu Kinabatangan, Lahad Datu dan Tawau.

“Manakala 16 daerah yang lain tidak mencatatkan sebarang kes bagi minggu ini. Ini melibatkan daerah Putatan, Ranau, Kudat, Kota Marudu, Pitas, Sipitang, Tambunan, Tenom, Nabawan, Tongod, Semporna, Kalabakan, Telupid, Kinabatangan, Lahad Datu dan Tawau.

“11 lagi daerah yang mencatatkan peningkatan jumlah kes pada Minggu Epid ke 19 berbanding Minggu Epid ke 18 iaitu Tuaran, Sandakan, Kota Kinabalu, Kuala Penyu, Papar, Penampang, Beluran, Kota Belud, Beaufort, Keningau dan Kunak. Bagaimanapun, tiada kes kematian dilaporkan di seluruh negeri bagi Minggu Epid ke 19,” katanya dalam kenyataan media perkembangan mingguan Covid-19.

Secara keseluruhannya, Joachim berkata, bilangan kes baharu pada ME 19/2023 meningkat sebanyak 68 peratus iaitu daripada 38 kes kepada 64 kes.

Manakala bilangan kes tempatan meningkat sebanyak 68 peratus iaitu daripada 38 kes kepada 64 kes.

“Purata kes aktif setiap hari bagi ME 19/2023 meningkat sebanyak 40 peratus iaitu lima (5) kes kepada tujuh (7) kes.

“Bilangan pesakit Covid-19 dalam rawatan juga meningkat sebanyak 6 peratus iaitu daripada 156 kes kepada 166 kes pada minggu ini,” jelasnya.

Dalam kenyataan sama, beliau turut mengingatkan orang ramai agar terus mengamalkan langkah pencegahan khususnya dalam pemakaian pelitup muka di kawasan ramai orang berikutan situasi semasa kes Covid-19 yang meningkat.


Arab Saudi wajibkan semula pelitup muka, protokol penjarakan fizikal

Arab Saudi mewajibkan semula protokol Covid-19 dengan mengarahkan pemakaian pelitup muka dan penjarakan fizikal mulai jam 7 pagi 30 Disember, lapor Agensi Berita Arab Saudi, SPA.

Memetik sumber rasmi kerajaan di Kementerian Dalam Negeri, SPA melaporkan keputusan itu dibuat oleh pihak berkuasa kesihatan Arab Saudi susulan lonjakan jumlah kes Covid-19 dan penularan varian baharu Omicron.

Sumber itu mengatakan bahawa semua prosedur dan langkah keselamatan tertakluk kepada penilaian berterusan berdasarkan situasi tempatan dan global.

“Orang ramai yang tinggal di Arab Saudi digesa mematuhi protokol baharu bagi mengelak daripada berdepan hukuman undang-undang kerana gagal mematuhi langkah berjaga-jaga,” lapor SPA.

Sehingga semalam, Arab Saudi melaporkan 602 kes jangkitan baharu dengan 147 kes sembuh serta satu kematian.

Oktober lalu, Arab Saudi mengumumkan beberapa kelonggaran prosedur operasi standard (SOP) Covid-19 melibatkan individu yang lengkap divaksin dengan tidak perlu memakai pelitup muka ketika berada di tempat awam.

Bagaimanapun, laporan itu tidak menyatakan sama ada penjarakan fizikal kembali dilaksanakan ketika umat Islam melakukan solat di Masjidil Haram dan Masjid Nabawi, setelah prosedur itu dimansuhkan pada Oktober lalu.

Sebelum ini, Arab Saudi mengenakan penjarakan fizikal untuk solat dan tawaf, namun ditarik balik pada Oktober lalu. – Agensi


Ada unsur jenayah dalam kes Perak Corporation Berhad: Majistret

Mahkamah Majistret Ipoh hari ini (19 September 2022) memutuskan terdapat unsur jenayah dikesan dalam kes Perak Corporation Berhad (PCB) – anak syarikat Kumpulan Perbadanan Kemajuan Negeri Perak – dan telah merujuknya semula kepada polis untuk siasatan lanjut.

Majistret Noor Hafiza Ishak, ketika menjelaskan kepada Ahli Dewan Undangan Negeri Keranji, Chong Zhemin ketika perbicaraan berkata:

“Saya telah mendengar hujahan anda pada 5 September. Keputusan saya ialah terdapat unsur jenayah ditemui dan kertas siasatan dirujuk semula kepada polis. ”

Dalam penghujahannya pada 5 September, Chong berkata beliau adalah seorang akauntan bertauliah dan pernah menjadi ahli lembaga pengarah PCB, dan telah membuat laporan polis di balai polis Dang Wangi di Kuala Lumpur pada 9 Jun dengan mendakwa PCB tidak menyenaraikan aset sebenar di bawah satu skim perkiraan.

Chong dalam satu kenyataan sebelum ini telah mendakwa bahawa skim pengaturan itu adalah penipuan kerana syarikat milik kerajaan Perak itu didakwa menyembunyikan asetnya di peringkat kumpulan dalam usaha untuk menipu pemiutangnya.

Polis kemudian mengklasifikasikan laporan Chong sebagai “rujuk Majistret” dan beliau memfailkan kes itu pada 16 Ogos yang kemudiannya disebut pada 5 September, sebelum majistret menetapkan hari ini untuk membuat keputusan.

Selepas Chong membuat laporan polis, PCB memfailkan kenyataan kepada Bursa Malaysia menafikan dakwaan itu.

Luar mahkamah hari ini, Chong menggesa ahli lembaga pengarah PCB yang masih ada supaya meletak jawatan, lapor The Star.

“Saya akan membuat temu janji untuk berjumpa Menteri Besar Perak pada Selasa (20 September) dan meminta beliau mengadakan mesyuarat tergempar DUN kerana perkara itu serius,” katanya sambil menambah bahawa perbahasan diperlukan kerana Menteri Besar sebelum ini mengatakan bahawa tiada penipuan yang berlaku dalam PCB.

Pada 16 Jun 2022, PCB menafikan sekeras-kerasnya dakwaan penipuan berkaitan skim pengaturan syarikat yang dibuat oleh Chong.

PCB, dalam satu kenyataan yang difailkan dengan Bursa Malaysia berkata: “Dakwaan penipuan, penyembunyian dan tidak mendedahkan aset disalah anggap dan dinafikan sekeras-kerasnya oleh syarikat.

“Kami menekankan bahawa skim penyusunan itu digubal bagi tujuan penstrukturan semula hutang PCB dan PCB Development Sdn Bhd (PCBD) pada 30 Jun 2020, dengan aset sedia ada PCB dan PCBD untuk diagihkan kepada pemiutang masing-masing.

“Kedua-dua skim pengaturan untuk PCB dan PCBD telah diluluskan oleh Mahkamah Tinggi pada 7 Mei 2021.”


Jangan ambil mudah jangkitan Omicron, individu tak vaksin berisiko tinggi

Sejak Disember lalu, kes Covid-19 kembali meningkat apabila varian Omicron dilihat mengganas.

Di United Kingdom (UK) umpamanya, sistem perkhidmatan kesihatan mereka hampir lumpuh apabila sebahagian petugas barisan hadapan dijangkiti strain Omicron dan perlu dikuarantin atau mendapatkan rawatan.

Lonjakan kes juga mula dicerap India, Jepun dan Korea Selatan yang turut menghadapi situasi serupa. Ada ketika pada satu masa, lebih sejuta kes baharu dilaporkan dalam tempoh 24 jam.

Bagaimanapun, impak klinikal Omicron agak berbeza berbanding jangkitan disebabkan varian Delta. Secara umum, ia didapati ringan dan tidak menyebabkan kesan komplikasi seperti Delta.

Menurut Pakar Perubatan Kesihatan Awam, Universiti Putra Malaysia (UPM), Prof Madya Dr Malina Osman, seperti jangkitan lain, tindak balas terhadap jangkitan Omicron juga bergantung kepada faktor individu.

Kesan ringan ini secara umum berlaku pada mereka yang sihat, tiada komorbid, usia dewasa dan muda serta mempunyai ketahanan tubuh baik.

“Kesan teruk jangkitan masih berlaku ke atas mereka mempunyai sistem imun tidak memuaskan, berpenyakit kronik seperti kencing manis, darah tinggi, penyakit jantung, sakit buah pinggang, kanser dan terimuokompromi.

“Impak teruk itu didapati ketara dalam kalangan mereka mempunyai dos vaksin tidak lengkap dan belum divaksin. Di AS, lebih 70 peratus kemasukan ke unit rawatan rapi (ICU) dalam kalangan mereka dijangkiti adalah yang belum divaksin dan sebahagian lagi mempunyai risiko komorbid serta faktor usia,” ujarnya.

Tambah beliau, pada masa ini, Malaysia berdepan peningkatan semula kes agak mendadak. Meskipun pola peningkatan kes aktif dicerap mulai pertengahan Januari lalu, pola meningkat tinggi dalam tempoh agak singkat sejak awal bulan ini.

Dalam tempoh 14 hari, kes aktif melonjak daripada 60,000 ke lebih 180,000, iaitu lebih kurang tiga kali ganda.

Meskipun makluman harian menunjukkan peratus untuk tahap 1 dan 2 kebanyakan melebihi 99.5 peratus, peratusan kecil mendapat gejala berkenaan berpotensi berubah ke tahap 3, 4 dan 5 bila-bila masa selepas diagnosis disahkan.

“Ini jelas berlaku dalam kalangan mereka mempunyai faktor risiko komorbid tidak terkawal dan belum pernah didiagnos sebelum ini, imunokompromi, hamil dan kebanyakan mereka ini tidak lengkap divaksin serta belum menerima dos penggalak.

“Dengan angka kes aktif terus melonjak dan barisan hadapan kini perlu melaksanakan juga tugas berat membuat pengurusan susulan mereka yang perlu dikuarantin di rumah, kita sekali lagi mesti sama-sama berganding bahu membantu negara mengurangkan penularan.

“Langkah drastik perlu diambil untuk semua yang layak mengambil dos penggalak, tetapi belum memperoleh tarikh janji temu perlu menyegerakan proses berkenaan dan mendapatkannya di pusat pemberian vaksin (PPV) dimaklumkan,” katanya.

Tambah beliau, vaksinasi dalam kalangan kanak-kanak berusia lima  hingga 11 tahun juga perlu segera dilaksana mengikut janji temu diberikan.


Vaksin tak lengkap, pengunjung kawasan riadah boleh diarah beredar

Orang ramai yang mengunjungi kawasan riadah akan diarah untuk beredar jika tidak lengkap dua dos vaksin, kata Timbalan Pengarah Jabatan Keselamatan Dalam Negeri dan Ketenteraman Awam (Gerakan) Bukit Aman Datuk Mastor Mohd Ariff.

Beliau berkata polis telah menggerakkan pasukan pemantau di semua lokasi riadah yang menjadi tumpuan ramai bagi memastikan pengunjung lengkap menerima suntikan vaksin Covid-19 dan patuh prosedur operasi standard (SOP).

“Sekiranya berdegil, mereka akan diarah beredar dari lokasi itu setelah diberi nasihat oleh polis. Kami faham rakyat tengah tertekan dan dalam menguatkuasakan undang-undang, sifat kemanusiaan itu penting dalam membantu masyarakat,” katanya lapor Bernama hari ini.

Mastor juga berkata pemantauan mendapati pengunjung di lokasi riadah agak berkurangan hari ini, yang merupakan cuti umum sempena Hari Malaysia, berbanding pada Sabtu dan Ahad lepas.

Ketua Polis Daerah Gombak ACP Zainal Mohamed Mohamed pula berkata pihaknya mengeluarkan tujuh kompaun pelanggaran SOP dan 46 saman trafik terhadap pengunjung di kawasan air terjun Sungai Pisang di sini.

“Kompaun dikeluarkan atas pelbagai kesalahan antaranya tiada jarak fizikal antara satu sama lain,” menurutnya dalam kenyataan.


Tak bayar cukai RM9.41 juta, peguam utama Najib disaman LHDN

Peguam utama bekas Perdana Menteri, Tan Sri Muhammad Shafee Abdullah disaman Lembaga Hasil Dalam Negeri (LHDN) sejumlah RM9.41 juta kerana tidak membayar cukai pendapatannya kepada kerajaan.

LHDN memfailkan writ saman dan pernyataan tuntutan melalui LHDN pada 6 Mei lepas di Mahkamah Tinggi di sini dengan menamakan Muhammad Shafee, 69, sebagai defendan bagi tunggakan cukai itu selama lima tahun.

Berdasarkan penyataan tuntutan yang diperoleh menerusi sistem mahkamah (e-filing), Kerajaan Malaysia mendakwa bagi Tahun-tahun Taksiran 2011, 2012, 2013, 2014, 2016, defendan telah ditaksirkan dengan taksiran tambahan masing-masing berjumlah RM621,291.85, RM978,854.11, RM3,581,500, RM1,735,124.03 dan RM1,826,557,87 melalui Notis-notis taksiran (tambahan) bertarikh 27 Mei 2019.

Dakwa plaintif, sehingga kini defendan masih gagal membayar kepada plaintif amaun cukai pendapatan defendan yang masih terhutang dan genap masanya dan perlu dibayar bagi Tahun-tahun Taksiran 2011, 2012, 2013, 2014 dan 2016 termasuk kenaikan-kenaikan yang dikenakan ke atasnya, kesemuanya berjumlah RM9,414,708.32

Oleh itu, plaintif menuntut defendan membayar RM9,414,708.32, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.

Peguam, Muhammad Farhan Muhammad Shafee yang mewakili bapanya berkata pihaknya masih belum menerima writ saman tersebut daripada LHDN.

“Pihak kami hanya mengetahuinya (saman) melalui media,” katanya lapor Bernama hari ini.

Sumber LHDN ketika dihubungi mengesahkan pihaknya belum menyerahkan writ saman itu kepada Muhammad Shafee dan berkata ia akan diserahkan dalam masa terdekat.

Muhammad Shafee merupakan peguam kepada bekas Perdana Menteri Datuk Seri Najib Tun Razak dalam kes melibatkan penyelewengan dana SRC International Sdn Bhd dan 1Malaysia Development Berhad (1MDB).

Muhammad Shafee menghadapi dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN.


Tinjauan mengejut PM ke pasar raya lihat sendiri harga barang

Perdana Menteri Datuk Seri Ismail Sabri Yaakob hari ini melakukan tinjauan mengejut buat pertama kali berkaitan situasi harga barangan di sebuah pasar raya di ibu negara.

Bercakap kepada pemberita selepas itu, Ismail Sabri berkata beliau tidak menafikan terdapat kenaikan harga ayam dan barangan mentah lain sebelum tarikh kuat kuasa penamatan subsidi bagi produk terbabit, lapor Bernama.

“Ayam misalnya, kita masih beri subsidi hari ini sampai 30 Jun. Saya tidak faham kenapa pemborong jual pada harga RM8.90. Sebelum 30 Jun, masih lagi harga yang disubsidi oleh kerajaan, tidak sepatutnya sampai RM8.90 daripada pemborong kepada peruncit.

“… sepatutnya (harga ayam daripada pemborong) perlu lebih rendah sebab peruncit juga perlu mengambil keuntungan,” katanya di Quill City Mall di sini.

Perdana Menteri juga berkata beliau akan melakukan lebih banyak tinjauan sama selepas ini bagi memastikan tiada pencatutan harga barang oleh peniaga sebelum tarikh penamatan subsidi ayam dan beberapa barangan lain pada 1 Julai.

Ismail Sabri juga memaklumkan bahawa beliau akan mengadakan mesyuarat khas dengan Kementerian Pertanian dan Industri Makanan (MAFI) serta Kementerian Perdagangan Dalam Negeri dan Hal Ehwal Pengguna (KPDNHEP) esok berhubung isu bekalan serta harga siling baharu ayam di pasaran.

Perdana Menteri berkata pada mesyuarat itu, beliau akan memaklumkan Menteri Pertanian dan Industri Makanan Datuk Seri Dr Ronald Kiandee bahawa harga barangan tidak seperti yang diumumkan sebelum ini termasuk kenaikan beberapa produk lain seperti ikan.

“Saya harap MAFI boleh ambil tindakan dan KPDNHEP juga boleh mengenakan tindakan tegas kalau ada pencatutan yang melampau,” katanya.

Ketika tinjauan itu, beliau turut meluangkan masa mendengar suara dan keluhan rakyat yang membeli-belah di pasar raya tersebut.

Katanya rata-rata rakyat yang ditemui mengadu mengenai kenaikan harga barangan ketika ini.


PMX pertahan lantikan politik, kata dilantik berdasarkan kelayakan

Datuk Seri Anwar Ibrahim mempertahankan lantikan politik yang dibuat dalam kerajaan campuran baru-baru ini, ia walaupun menerima banyak kritikan banyak pihak.

Perdana Menteri (PMX) menjelaskan individu yang dilantik bagi menerajui badan berkanun dan syarikat berkaitan kerajaan (GLC) di bawah Kementerian Kewangan dibuat berdasarkan kelayakan seseorang itu.

Dalam jawapan bertulis di Dewan Rakyat, PMX berkata latar belakang dan keupayaan calon diambil kira sebelum mereka dilantik ke jawatan itu.

“Justeru itu, hanya individu yang berkelayakan atau memenuhi kriteria ‘fit and proper’ sahaja yang dilantik untuk menerajui Lembaga Pengarah BBP dan syarikat-syarikat MKD,” katanya.

Jelasnya lagi, pelantikan ahli lembaga pengarah (ALP) dalam badan berkanun persekutuan (BBP) dan syarikat-syarikat Menteri Kewangan (Diperbadankan) (MKD) bukan semata-mata untuk mengisi kekosongan tetapi berdasarkan keperluan masing-masing.

Anwar berkata pelantikan itu juga mengambil kira keperluan dan ‘core business’ BBP dan syarikat itu sendiri bagi membolehkan lembaga pengarah berkenaan beroperasi pada tahap yang optimum.

Katanya, calon mesti mempunyai sekurang-kurangnya ijazah, atau kelayakan akademik lain yang setara, pengalaman dalam industri berkaitan, dan kepakaran yang berkaitan dengan badan kawal selia atau GLC.

“Kriteria berkenaan merupakan kaedah bagi meningkatkan keupayaan barisan kepimpinan ALP BBP dan syarikat MKD dengan memperluaskan serta mempelbagaikan lagi komposisi ahli-ahlinya daripada segi kemampuan, kepakaran dan pengalaman.

“Pengalaman sama ada dalam bidang operasi, teknikal, profesional atau pendedahan spesifik kepada sektor berkaitan adalah penting bagi memastikan mereka dipilih bagi memantapkan struktur lembaga pengarah,” katanya lagi.

Anwar berkata semua pelantikan lembaga pengarah, termasuk pelantikan politik, mesti melalui proses tapisan bagi memastikan calon berkemampuan untuk memegang jawatan itu.

Beliau menambah bahawa calon untuk GLC yang tersenarai di Bursa Malaysia diteliti oleh Jawatankuasa Pencalonan dan Imbuhan serta Lembaga Pengarah syarikat masing-masing.

Calon juga ditapis oleh Suruhanjaya Pencegahan Rasuah Malaysia (SPRM), Jabatan Insolvensi, Pejabat Ketua Pendaftar Mahkamah Persekutuan, dan Bank Negara Malaysia.

Terdahulu, kerajaan mengumumkan pelantikan lima pemimpin Parti Amanah itu dalam agensi utama di bawah Kementerian Pertanian dan Keterjaminan Makanan.

Ia membabitkan bekas Ahli Parlimen Pokok Sena, Datuk Mahfuz Omar dilantik sebagai Pengerusi Lembaga Pertubuhan Peladang (LPP); Ahli Dewan Undangan Negeri (ADUN) Permatang Pasir, Muhammad Faiz Fadzil sebagai Pengerusi Lembaga Kemajuan Ikan Malaysia (LKIM) dan ADUN Paloh, Sheikh Umar Bagharib Ali sebagai Pengerusi Lembaga Perindustrian Nanas Malaysia (LPNM).

Selain itu, bekas Ahli Parlimen Kuala Kedah, Dr Azman Ismail sebagai Pengerusi Institut Penyelidikan dan Kemajuan Pertanian Malaysia (MARDI) dan ADUN Behrang, Aminuddin Zulkipli sebagai Pengerusi Lembaga Pemasaran Pertanian Persekutuan (FAMA).

Sebelum ini, kerajaan juga mengumumkan lantikan beberapa pemimpin UMNO bagi menerajui agensi dalam kerajaan.


Bajet 2023: Peruntukan Jabatan Perdana Menteri naik jadi RM14 bilion lebih

Peruntukan bagi Jabatan Perdana Menteri (JPM) dalam Bajet 2023 naik menjadi lebih RM14 bilion berbanding tahun sebelum ini.

Dalam pembentangan belanjawan kerajaan Perdana Menteri Datuk Seri Ismail Sabri Yaakob hari ini, dianggarkan peruntukan bagi JPM pada 2023 adalah sejumlah RM14,868,378,500 meningkat berbanding peruntukan pada tahun 2022 hanya sebanyak RM12,206,127,100.

Jumlah peruntukan pada 2023 ini juga tertinggi jika dibandingkan pada tahun 2021 hanya 10,000,252,089 dan pada tahun 2020 hanya sebanyak RM8,788,441,802.

Bagi Bajet 2023 yang diperuntukan bagi JPM, sejumlah RM4,605,000,000 dianggarkan bagi belanja mengurus.

Sementara sejumlah RM10,263,378,500 dianggarkan bagi belanja pembangunan.

Semasa pembentangan hari ini, Menteri Kewangan Tengku Datuk Seri Zafrul Abdul Aziz mengumumkan sejumlah RM372.3 bilion akan diperuntukkan bagi Bajet 2023 berbanding peruntukan RM332.1 bilion tahun lepas dalam bajet sebelumnya.

Bajet kali ini dengan tema “Keluarga Malaysia, Makmur Bersama”.

Ujar Zafrul, kerajaan akan terus melaksanakan dasar fiskal yang mengembang yang mana pendekatan ini penting bagi menyediakan bantuan sewajarnya kepada rakyat dan menyokong perniagaan.

Dalam Bajet 2023, sebanyak RM94.3 bilion telah diperuntukkan untuk perbelanjaan pembangunan, yang tertinggi setakat ini, berbanding peruntukan untuk 2022 sebanyak RM71.2 bilion.

Di bawah perbelanjaan ini, peruntukan yang disalurkan kepada pertumbuhan ekonomi meningkat dua peratus, mengambil hampir satu perlapan daripada jumlah perbelanjaan pembangunan.

Unjuran untuk perbelanjaan mengurus 2023, sebaliknya, dijangka berkurangan kepada RM272.3 bilion daripada RM284.7 bilion tahun ini, kurang sebanyak kira-kira RM12 bilion.

Namun, kerajaan Ismail Sabri telah menggandakan perbelanjaan untuk bantuan sosial dan subsidi daripada hanya 5.2 peratus ketika Bajet 2022 kepada 11.3 peratus di bawah perbelanjaan mengurus tahun depan.

Langkah itu telah dijangkakan oleh pakar ekonomi memandangkan Pilihan Raya Umum Ke-15 (PRU-15) sudah semakin hampir.


RoS minta penjelasan PKR berhubung isu pemilihan parti

Jabatan Pendaftaran Pertubuhan (RoS) telah menghantar surat kepada PKR meminta penjelasan berhubung pemilihan parti itu baru-baru ini yang mengalami pelbagai krisis, termasuk pengundian.

Surat daripada RoS itu sedang diuruskan oleh peguam parti, kata Setiausaha Agung PKR Datuk Seri Saifuddin Nasution Ismail, hari ini.

Menurutnya RoS telah menulis secara rasmi kepada parti itu untuk mendapatkan penjelasan berhubung pelbagai aduan mengenai pemilihan dalaman parti baru-baru ini.

Saifuddin berkata beliau dan peguam parti telah berbincang sejak jam 8 pagi tadi selepas menerima surat itu.

Katanya beliau bimbang PKR mungkin menghadapi masalah dengan RoS – sama seperti yang berlaku kepada DAP pada 2013 dan MIC pada 2015 – dan beliau akan memastikan tugas terakhirnya sebagai setiausaha agung adalah untuk mempertahankan parti.

“Sekarang ini, tugas terakhir saya ialah, percayalah saya, Saifuddin Nasution, akan mempertahankan parti ini daripada sebarang tindakan RoS,” katanya kepada perwakilan kongres nasional PKR di Shah Alam, hari ini.

Ucapan penggulungan semua pemimpin utama PKR disiarkan secara langsung menerusi laman Facebook parti itu.

Saifuddin, yang tewas dalam perebutan kerusi timbalan presiden kepada bekas Ahli Parlimen Pandan, Rafizi Ramli, turut menafikan khabar angin bahawa Jawatankuasa Audit dan Pemilihan parti (JPP) bersekongkol dengan beliau dan presiden Datuk Seri Anwar Ibrahim.

Beliau berkata JPP diwujudkan atas persetujuan majlis pimpinan pusat (MPP) parti dan juruaudit, yang kemudiannya menjalankan audit terhadap pemilihan parti.

“Sekiranya ada yang mahu memecahbelahkan parti, kita akan ambil tindakan sewajarnya. Apa gunanya melemparkan fitnah, jika hanya untuk memecahbelahkan kita?” katanya.

Pada 7 Julai, Pengarah Komunikasi PKR Fahmi Fadzil berkata MPP parti itu mengakui JPP masih meneliti sebahagian daripada 1,800 aduan yang difailkan semasa pemilihan baru-baru ini.

Pengerusi JPP Dr Zaliha Mustafa sebelum ini berkata audit mendapati terdapat cubaan untuk menggodam keputusan pilihan raya, dengan pakar yang terlibat dalam audit mengesyorkan parti itu mengemas kini rekod pengundiannya.


Keputusan ADUN keluar UMNO kerana jangkakan akan dipecat

Ahli Dewan Undangan Negeri Sindumin, Datuk Yusof Yacob yang keluar UMNO bersama empat lagi ADUN hari ini (Selasa, 21 Februari 2023) berkata mereka bertindak demikian setelah menerima surat tunjuk sebab daripada kepimpinan parti.

“Kami telah berbincang dan lebih daripada bersedia (dengan sebarang tindakan). Apa pun keputusan dan mereka telah menerima surat tunjuk sebab dan akan dihadapkan ke pengadilan.

“Dan hari ini, memutuskan telahpun lebih awal keluar daripada UMNO kerana tahu dan juga kemungkinan akan dipecat atau digantung,” katanya dalam sidang media di Kota Kinabalu, hari ini.

Pada masa sama, beliau mengesahkan lebih ramai lagi pemimpin UMNO akan mengumumkan keluar parti, termasuk bekas ADUN Kemabong, Datuk Jamawi Jaafar, dan menyertai parti Gagasan Rakyat pimpinan Ketua Menteri, Datuk Seri Hajiji Noor.

Memetik Awani, Yusof berkata keputusan keluar daripada UMNO tiada kaitan dengan krisis atau usaha menumbangkan Hajiji sebagai Ketua Menteri.

“Tiada, ini adalah kerelaan kami. Cukup-cukuplah dengan krisis-krisis yang ada dan kita melihat jauh ke hadapan demi kestabilan politik, pembangunan dan rakyat Sabah.

“Rakyat tidak mahu ada krisis. Malah kita inginkan ialah kebajikan rakyat dan isu-isu melibatkan mereka seperti (harga barang turun, jalan rakyat) dan mereka mahukan pembangunan serta peluang pekerjaan.

“Akan banyak lagi gerakan-gerakan atau mereka yang menyertai (Gagasan Rakyat). (Mereka) akan keluar daripada kepompong lama untuk menyertai dan bersama-sama kita.

“Saya juga sebagai wakil jurucakap di sini untuk memaklumkan bahawa ramai lagi selepas ini (keluar),” katanya.


Skandal kapal tak siap: Bekas pegawai tinggi BNS didakwa esok

Seorang bekas pegawai tinggi Boustead Naval Shipyard Sdn Bhd (BNS) akan didakwa atas tuduhan pecah amanah jenayah (CBT) berhubung skandal kapal tempur pesisir pantai (LCS) pada Selasa (16 Ogos).

The Star yang memetik sumber sebagai berkata individu terbabit akan dihadapkan ke Mahkamah Sesyen Kuala Lumpur sekitar jam 9 pagi untuk menghadapi pertuduhan.

Sumber yang mengetahui kes berkenaan mengesahkan akan ada pertuduhan dibuat esok.

“Ya, kami mengenakan bayaran kepada individu tertentu esok (Selasa),” kata sumber menurut akhbar itu.

Terdahulu, Utusan melaporkan Jabatan Peguam Negara (AGC) akan membuat keputusan tidak lama lagi berhubung cadangan Suruhanjaya Pencegahan Rasuah Malaysia (SPRM) untuk mendakwa individu tertentu berkaitan perolehan LCS.

Jika AGC membenarkan syor yang dicadangkan SPRM, ia akan membawa kepada pendakwaan dan perbicaraan mereka yang terlibat dalam pembinaan kapal tempur itu.

Utusan memetik Peguam Negara Tan Sri Idrus Harun sebagai berkata beliau belum membuat sebarang keputusan berhubung cadangan itu tetapi akan tampil dengan keputusan tidak lama lagi.

Sebelum ini, kerajaan menggesa SPRM dan AGC segera bertindak berhubung pendedahan kepincangan projek LCS itu.

Perdana Menteri, Datuk Seri Ismail Sabri Yaakob berkata, perkara itu diputuskan selepas ia dibincangkan secara terperinci dalam Mesyuarat Jemaah Menteri.

Ketua Pesuruhjaya SPRM, Tan Sri Azam Baki juga sebelum ini memaklumkan siasatan projek perolehan berkenaan telah lama dijalankan pihaknya.

Skandal terbaharu yang menggegarkan negara setelah 1Malaysia Development Berhad (1MDB) yang sekali gus menumbangkan Barisan Nasional (BN), khususnya UMNO, pada Pilihan Raya Umum Ke-14 (PRU-14), meletus susulan pendedahan Jawatankuasa Kira-Kira Wang Negara (PAC) pada 4 Ogos lalu.

Dalam pendedahan itu PAC berkata kerajaan BN/UMNO telah memberikan lebih RM6 bilion wang rakyat kepada Boustead Naval Shipyard Sdn Bhd (BNS) untuk projek pembinaan enam kapal LCS, yang keseluruhannya bernilai lebih RM9 bilion.

Namun sejak kontrak ditandatangani pada 2014 hingga sekarang tiada sebuah pun kapal LCS yang berjaya disiapkan, sementara RM6 bilion pula telah habis dibelanjakan.


Serah kepada PM tentukan tarikh bubar Parlimen: Mahdzir

Tarikh pembubaran parlimen bagi mengadakan pilihan raya umum ke-15 (PRU-15) perlu diserahkan kepada Perdana Menteri Datuk Seri Ismail Sabri Yaakob untuk menentukannya, kata Naib Presiden UMNO Datuk Seri Mahdzir Khalid.

Beliau berkata ini kerana Ismail Sabri lebih mengetahui masa yang sesuai untuk mengadakan pilihan raya, meskipun beliau turut mempunyai jawatan tinggi dalam UMNO, menurut laporan Bernama.

“Kita serah pada Perdana Menteri (tarikh pembubaran Parlimen). Meskipun (saya) ada jawatan dalam parti tetapi pembubaran Parlimen seeloknya biarlah kita ajukan pada Perdana Menteri.

“Saya fikir dia tahu masa yang sesuai,” katanya kepada pemberita selepas merasmikan Program Pembangunan Peruncitan Mara : Halmart hari ini.

Beliau berkata demikian bagi mengulas laporan media yang mengatakan lima kepemimpinan tertinggi UMNO belum duduk berbincang tarikh pembubaran Parlimen bagi memberi laluan kepada PRU-15 meskipun ketetapan itu dikemukakan dalam Perhimpunan Agung UMNO (PAU) 2021 pada Mac lepas.

Pada PAU sebelum ini, Ismail Sabri berkata, keputusan berkaitan cadangan membubarkan Parlimen akan dibincangkan dalam kalangan lima pimpinan tertinggi UMNO.

Beliau yang juga Naib Presiden UMNO, berkata, ia juga akan dibincangkan dalam mesyuarat Majlis Tertinggi (MT) UMNO sebelum dipersembah kepada Yang di-Pertuan Agong untuk diperkenankan.

Ketetapan agar lima pimpinan tertinggi UMNO membincangkan tarikh PRU-15 setelah pemimpin dan akar umbi parti itu mendesak agar ia diadakan secepat mungkin bagi mengembalikan mandat kepada rakyat untuk memilih kerajaan baharu.

Lima pimpinan tertinggi UMNO itu ialah Presiden parti, Zahid; Timbalan Presiden, Datuk Seri Mohamad Hasan dan tiga Naib Presiden iaitu Ismail Sabri, Mahdzir dan Datuk Seri Mohamed Khaled Nordin.


Khairuddin bukan lagi AJK PAS Pusat, sah digugur jawatan

Ahli Parlimen Kuala Nerus Datuk Khairuddin Aman Razali kini bukan Ahli Jawatankuasa (AJK) PAS Pusat selepas digugurkan jawatannya.

Perkara itu disahkan Presiden PAS Tan Sri Abdul Hadi Awang berhubung pengguguran jawatan melibatkan bekas Menteri PAS tersebut hari ini yang dilaporkan Utusan Malaysia.

Hadi bagaimanapun tidak menjelaskan punca sebenar Khairuddin digugurkan, namun difahamkan ia merujuk kepada isu disiplin dalam parti tersebut.

“Mestilah ada alasan (digugurkan), dalam parti kita ada disiplin. Siapa yang tidak ikut (disiplin), dia boleh ditukarkan jawatan, bertugas di tempat lain, digantung keahlian atau boleh dipecat,” kata Hadi selepas kuliah Jumaat hari ini di Masjid Rusila, Marang.

Khairuddin yang kalah dalam pemilihan parti November lalu, dilantik semula sebagai AJK PAS Pusat bersama Mohd Zuhdi Marzuki dan Nik Abduh Nik Abdul Aziz.

Menurut sumber, Khairuddin dikatakan merupakan salah seorang daripada kem kecil dalam kepimpinan PAS yang mahu parti itu terus bekerjasama dengan UMNO.

PAS adalah sebahagian daripada gabungan Perikatan Nasional, sebuah gabungan yang diketuai Presiden Bersatu Tan Sri Muhyiddin Yassin.

Sebelum ini, Hadi beberapa kali menegaskan Muafakat Nasional, satu piagam yang ditandatangani PAS dan UMNO pada 2019 ketika kedua-dua parti berada dalam blok pembangkang perlu memasukkan Bersatu sebagai anggotanya.

Dua bulan lalu, tular sebuah klip audio rakaman perbualan yang dikatakan menunjukkan Khairuddin mengkritik tindakan Hadi untuk meninggalkan UMNO.

Khairuddin berkhidmat sebagai Menteri Industri Perladangan dan Komoditi di bawah pentadbiran Muhyiddin, namun beliau digugurkan oleh Perdana Menteri Datuk Seri Ismail Sabri Yaakob pada Ogos tahun lalu.


Rosmah fail permohonan isytihar perbicaraan kes solar terbatal

Datin Seri Rosmah Mansor, yang diarah membela diri atas pertuduhan rasuah berkaitan projek hibrid solar bernilai RM1.25 bilion bagi 369 sekolah luar bandar di Sarawak memfailkan permohonan untuk mengisytiharkan prosiding perbicaraan di Mahkamah Tinggi itu terbatal.

Bernama memetik kertas kausa mahkamah yang diperoleh media hari ini, menyatakan permohonan pembatalan itu berkisar mengenai kesahihan surat pelantikan bekas Hakim Mahkamah Persekutuan Datuk Seri Gopal Sri Ram sebagai Timbalan Pendakwa Raya dalam kes itu.

Beliau telah memfailkan dua afidavit berasingan untuk menyokong permohonannya melalui pasukan perundangannya Tetuan Akberdin & Co di Mahkamah Tinggi di sini semalam.

Rosmah, 69, juga mahu perisytiharan beliau dibebaskan daripada semua tiga pertuduhan, jika mahkamah memutuskan perbicaraan itu silap.

Pengurusan kes permohonan itu ditetapkan pada Selasa di hadapan Hakim Mahkamah Tinggi Mohamed Zaini Mazlan yang merupakan hakim perbicaraan.

Permohonan itu difailkan berikutan Mahkamah Rayuan pada 8 April lalu membenarkan rayuan Rosmah untuk mendapatkan salinan surat pelantikan Sri Ram, selepas pihak pendakwaan bersetuju menyerahkan dokumen itu kepada pihak pembelaan.

Rosmah membawa perkara itu ke Mahkamah Rayuan setelah Mahkamah Tinggi menolak permohonannya untuk mendapatkan surat pelantikan Sri Ram pada 19 Ogos tahun lepas.

Surat pelantikan itu tidak bertarikh pada atau sebelum 15 Nov 2018, hari Rosmah didakwa di mahkamah dan tidak ditandatangani oleh Peguam Negara ketika itu, Tan Sri Tommy Thomas.

Sebaliknya, surat itu bertarikh 8 Julai tahun lepas dan ditandatangani Peguam Negara sekarang, Tan Sri Idrus Harun.

Pada 18 Februari 2021, Hakim Mohamed Zaini mengarahkan Rosmah membela diri atas tiga pertuduhan rasuah dan menetapkan sembilan hari iaitu pada 9, 10, 15, 16, 17, 22, 23 Jun serta 12 dan 15 Julai untuk mendengar keterangan Rosmah dan saksi pembelaan lain.


Presiden, timbalan tak ditandingi tapi Zahid kata UMNO demokratik

Datuk Seri Ahmad Zahid Hamidi hari ini mendakwa demokrasi dalam UMNO terus subur dan kukuh apabila ramai calon menawarkan diri bertanding merebut pelbagai kerusi daripada peringkat cawangan hingga ke naib presiden.

Presiden UMNO itu menegaskan situasi ramai ahli mencalonkan diri bagi pemilihan kali ini juga membuktikan demokrasi diraikan dalam UMNO walaupun banyak pihak mendakwa parti berkenaan sedang mengalami zaman kemalapan.

“Pada pengamatan saya, kemeriahan demokrasi sedang berjalan dalam UMNO. Walaupun terdapat pihak yang mendakwa parti ini mengalami kemalapan, ramai mahu menaruh diri (bertanding jawatan).

“Terdapat 95 calon ahli Majlis Kerja Tertinggi (MKT), yang akan dipilih 25 orang. Terdapat lapan calon naib presiden, 10 calon timbalan pengerusi tetap dan dua calon pengerusi tetap, kita hanya pilih seorang,” katanya menurut beberapa laporan media.

Beliau berkata demikian kepada media pada Mesyuarat Perwakilan dan Pemilihan UMNO Bahagian Bagan Datuk, hari ini (18 Mac 2023).

Pemilihan UMNO diadakan bermula pada 1 Februari dengan Persidangan Tahunan UMNO Cawangan dan Pemilihan Jawatankuasa Cawangan, Wanita, Pemuda serta Puteri Cawangan.

Ia diikuti Mesyuarat Perwakilan dan Pemilihan Jawatankuasa Wanita UMNO, Pemuda dan Puteri UMNO Bahagian bersama Pemilihan Exco Wanita, Pemuda dan Exco Puteri Pusat, diadakan serentak di seluruh negara pada 11 Mac lepas.

Pemilihan UMNO berakhir hari ini dengan berlangsungnya Mesyuarat Perwakilan dan Pemilihan Jawatankuasa UMNO Bahagian, bersama pemilihan Ahli Majlis Tertinggi (MT) serta tiga kerusi Naib Presiden.

Bagaimanapun, pada 14 Januari lalu Perhimpunan Agung UMNO (PAU) 2022 meluluskan usul dua jawatan tertinggi parti tidak dipertandingkan, sekali gus bermakna Zahid kekal sebagai presiden dan Datuk Seri Mohamad Hasan pula timbalannya.

Keputusan PAU itu turut dipertikaikan beberapa pemimpin kanan UMNO, termasuk Naib Presiden, Datuk Seri Ismail Sabri Yaakob dan bekas Ahli MT, Datuk Seri Hishammuddin Hussein yang juga Ahli PArlimen Sembrong.

Keputusan itu juga mencetuskan kontroversi apabila tular surat Pendaftar Pertubuhan (ROS) baru-baru ini, yang mengatakan usul itu tidak sah.

Tetapi, Menteri Dalam Negeri kerajaan Pakatan Harapan-Barisan Nasional (PH-BN), Datuk Seri Saifuddin Nasution Ismail yang bertanggungjawab ke atas ROS, menggunakan kuasanya untuk membatalkan surat berkenaan.

Sehingga kini, Saifuddin enggan mengulas lanjut berhubung pembatalan surat ROS itu.


SPRM rakam keterangan Idris Haron isu royalti tambak laut

Suruhanjaya Pencegahan Rasuah Malaysia (SPRM) Melaka mengesahkan sudah merakam keterangan bekas Ahli Dewan Undangan Negeri (ADUN) Sungai Udang, Datuk Seri Idris Haron mengenai penyelewengan royalti projek tambakan laut.

Keterangan Idris diambil dalam satu pertemuan di Melaka Tengah petang semalam, kata Pengarah SPRM Melaka, Mohd Shahril Che Saad, sambil menambah pertemuan itu mengambil masa dua jam.

Menurutnya, maklumat berkenaan telah direkodkan dan dihantar ke Ibu Pejabat SPRM di Putrajaya untuk dianalisis sebelum sebarang tindakan lanjut diambil.

“Saya mengesahkan bahawa kita telah berjumpa dengan pihak beliau (Idris) dan sudah mengambil beberapa maklumat untuk diperincikan oleh pihak ibu pejabat.

“Setakat ini tidak ada lagi (dokumen) diambil, kita hanya berjumpa untuk mendapatkan keterangan yang mana seperti beliau kemukakan kepada pihak media sebelum ini,” katanya hari ini.

Sebelum ini media melaporkan Idris mendakwa terdapat pemimpin UMNO di Melaka membolot projek ekonomi dan menipu Kerajaan Persekutuan berkaitan royalti pasir.

Idris yang juga bekas Ketua Menteri Melaka mendedahkan disebabkan perkara itu, beliau terpaksa menarik sokongan terhadap Kerajaan Melaka untuk menyelamatkan UMNO daripada ditolak oleh rakyat pada Pilihan Raya Umum (PRU) akan datang.

SPRM dalam reaksi segera turut memaklumkan memandang serius dakwaan Idris dan akan menghantar pegawai untuk bertemu dengan bekas Ahli Dewan Undangan Negeri (ADUN) Sungai Udang itu bagi mendapatkan maklumat lanjut.

SPRM dalam satu kenyataan berkata mana-mana pihak yang mempunyai maklumat mahupun bukti berkaitan isu dakwaan pembolotan projek ekonomi dan menipu Kerajaan Persekutuan berkaitan royalti pasir di Melaka supaya tampil.

“Mana-mana pihak yang memiliki maklumat atau bukti salah laku rasuah dan penyelewengan berhubung isu berkenaan diminta tampil untuk memberi kerjasama kepada SPRM.

“Ingin ditegaskan bahawa kegagalan melaporkan apa-apa salah laku di bawah Akta SPRM adalah satu kesalahan yang boleh didakwa mengikut Seksyen 25 Akta SPRM 2009,” kata SPRM dalam satu kenyataan.


Dron tidak boleh digunakan semasa PRN Melaka: Polis

Polis Diraja Malaysia (PDRM) bercadang mewartakan Melaka sebagai zon larangan menerbangkan dron sepanjang tempoh Pilihan Raya Negeri (PRN) bagi memastikan aspek keselamatan dan ketenteraman awam di negeri itu terjamin.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Hazani Ghazali berkata cadangan berkenaan yang masih di peringkat perbincangan dengan pihak Peguam Negara dijangka dimuktamadkan Isnin ini.

Bagaimanapun, beliau berkata penggunaan dron bagi parti politik di negeri itu sepanjang PRN Melaka akan dibenarkan dengan syarat ketat antaranya mendapatkan permit daripada pihak berkuasa termasuk Pihak Berkuasa Penerbangan Awam Malaysia (CAAM).

“Bagi saya dron merupakan satu ancamam, ia boleh digunakan untuk tujuan baik dan buruk termasuk mewujudkan ancaman dan provokasi. Dron boleh digunakan untuk membawa senjata, gas beracun, cecair yang menyebabkan melecur dan bom.

“Dron juga mungkin digunakan untuk melakukan ‘pendaratan kecemasan’ terhadap kumpulan tertentu yang mungkin (disebabkan) rasa tidak puas hati dan sebagainya,” katanya lapor Bernama.

Beliau terdahulu merasmikan Upacara Penutupan Kursus Light Strike Force (LSF) di Ibu Pejabat Polis Kontinjen Melaka.

Turut hadir Ketua Polis Melaka Datuk Abdul Majid Mohd Ali dan Timbalan Ketua Polis Melaka Datuk Razali Abu Samah.

Dalam perkembangkan lain, beliau berkata sebanyak 17 sekatan jalan raya (SJR) akan dilaksanakan di Melaka termasuk di pintu masuk negeri itu dan laluan tikus sepanjang PRN bagi memastikan tiada pergerakan individu tidak berkenaan masuk ke negeri itu.

“Kita akan memeriksa sijil vaksinasi individu yang masuk ke Melaka dan jika mereka balik mengundi, kita akan periksa sama ada dia merupakan pengundi yang berdaftar di sini,” katanya.

Terdahulu, beliau berkata 17 pasukan LSF melibatkan 159 pegawai dan anggota, 84 anggota Unit Pencegah Rusuhan (PORU) dan 128 anggota Pasukan Simpanan Persekutuan bersiap sedia menjaga keamanan negeri itu sepanjang tempoh PRN Melaka.


Khalid positif Covid-19, pelitup muka diturun ketika hadir perhimpunan

Ahli Parlimen (MP) Shah Alam Khalid Samad menjalani kuarantin kendiri sejak 4 Ogos lalu setelah mengesahkan dirinya positif Covid-19 susulan ujian kali kedua Rapid Antigen.

Khalid dilaporkan berkata ujian kendiri kali kedua dilakukan selepas dua kakitangannya disahkan positif Covid-19 sebelum mendapati beliau positif .

“Bila kakitangan saya hari ni (11 Ogos 2021) beritahu hari ni yang dia positif (Covid-19), saya pun buat self-test (ujian kendiri) hari ni juga. Self-test tu saya dapati positif,” katanya dipetik daripada laporan Mkini.

Bagaimanapun, Khalid masih menunggu keputusan ujian saringan tindak balas berantai polimerase (PCR) untuk pengesahan sebenar keadaan jangkitan itu.

Untuk rekod, Kementerian Kesihatan (KKM) memaklumkan tempoh masa dari saat seseorang dijangkiti virus hingga ia mula mengalami tanda-tanda jangkitan dipanggil ‘tempoh inkubasi’, boleh mengambil masa hingga 14 hari sebelum muncul, akan tetapi secara lazimnya, ianya dianggar mengambil masa dalam lima hari.

Menurut Khalid, kakitangan yang didapati positif hari ini sering berjumpa dengannya untuk urusan pentadbiran seperti menghantar dokumen kepadanya.

Bagaimanapun katanya, setakat ini beliau tidak mengalami sebarang gejala dan sedang menunggu keputusan ujian RT-PCR yang dijangka petang esok (hari ini).

Sebelum ini, Pengarah Komunikasi AMANAH itu yang hadir dalam perhimpunan Ahli Parlimen pembangkang baru-baru ini dikatakan gagal memakai pelitup muka dengan sempurna.

Menerusi gambar yang tular di media sosial Khalid dilihat menurunkan pelitup mukanya ke paras dagu sambil dikelilingi orang ramai.


‘Syarat jadi calon pilihan raya sedia ada mencukupi, tak perlu tambah’

Tiada keperluan untuk menambah syarat baharu bagi urusan pencalonan parti bertanding dalam pilihan raya akan datang, khususnya bagi calon yang kesnya masih dibicarakan di mahkamah, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Dalam satu kenyataan hari ini, beliau berkata syarat pencalonan pilihan raya sedia ada yang termaktub dalam Perkara 48 (1) Perlembagaan Persekutuan, adalah mencukupi.

Ia menyatakan sekiranya individu itu didapati bersalah dan dihukum dengan hukuman pemenjaraan selama tempoh tidak kurang satu tahun atau denda tidak kurang daripada RM2,000 dan tidak mendapat pengampunan bebas, akan hilang kelayakan.

“Perkara itu perlu dibaca bersama dengan Perkara 48 (5) berkaitan penamaan, pemilihan atau pelantikan mana-mana orang ke mana-mana satu Majlis Parlimen.

“Sekiranya ditambah lagi, ia akan kembali ke era 90-an yang mana proses pencalonan adalah rumit. Adalah wajar kita berpandu kepada undang-undang sedia ada, yang sememangnya lengkap dan mencukupi untuk proses pencalonan pilihan raya,” katanya.

“Bagi memartabatkan demokrasi, tidak perlu menambah syarat-syarat baharu bagi menghalang mana-mana individu daripada bertanding, sebagai contoh untuk menggubal undang-undang bagi individu yang kesnya masih dibicarakan di mahkamah untuk tidak layak bertanding,” katanya.

Wan Junaidi berkata demikian merujuk kepada kenyataan Ketua Dewan Ulama Pas Pusat Datuk Ahmad Yahaya, yang mencadangkan kerajaan untuk mengetatkan syarat kelayakan calon bertanding bagi mana-mana pilihan raya, termasuk melarang individu sedang dalam perbicaraan mahkamah berkaitan kes salah laku, penyelewengan serta rasuah.

Mengenai individu yang telah dipilih sebagai Ahli Parlimen pula, Wan Junaidi berkata keahlian individu terbabit tidak akan tergugur, melainkan syarat di bawah Perkara 48 (4) Perlembagaan Persekutuan berkaitan ahli Parlimen telah dihukum dan belum mendapat pengampunan.

Katanya Perkara 48 (4) (c) menyatakan apabila proses yang terakhir iaitu proses pengampunan gagal, maka barulah keahlian ahli Parlimen tersebut tergugur dengan sendirinya.

Perkara 48 Perlembagaan Persekutuan mempunyai enam peruntukan berkaitan kehilangan kelayakan menjadi ahli Parlimen. – Bernama


Siapa pengkhianat?

1. Ada pemimpin UMNO menghasut orang Melayu supaya percaya saya pengkhianat.

2. Kononnya sayalah yang menyebabkan kerugian kepada orang Melayu apabila menubuhkan Bersatu dan bekerjasama dengan PKR dan DAP menjatuhkan UMNO.

3. Mereka cuba menutup hakikat sebenar bahawa UMNO dikhianati oleh bekas Presiden UMNO sendiri, iaitu Dato’ Seri Najib Tun Razak. Beliau membiarkan skandal 1MDB menjadi terlalu besar dan buruk sehingga majoriti rakyat membenci UMNO.

4. Beliau memecat saya sebagai Timbalan Perdana Menteri pada tahun 2015 hanya kerana menyarankan agar isu 1MDB disiasat secara telus. Saya sarankan demikian supaya ia tidak menimbulkan sebarang tanggapan buruk kepada kerajaan dan parti pada ketika itu.

5. Malangnya saranan saya dijawab dengan pemecatan dari kerajaan dan UMNO. Ingat, saya dipecat bukan kerana skandal rasuah mahupun salah laku moral.

6. Saya dipecat kerana meminta diadakan siasatan bagi memastikan mereka yang bertanggungjawab dalam kehilangan RM42 bilion wang 1MDB dibawa ke muka pengadilan.

7. Adakah orang Melayu telah lupa saat kita dimalu dan dipandang hina di seluruh dunia kerana skandal 1MDB? Apakah orang UMNO tidak tahu bahawa punca mereka kalah adalah kerana Dato’ Seri Najib menyeret parti dalam skandal beliau?

8. Jika saya dianggap pengkhianat kerana mendedahkan skandal 1MDB dan menubuhkan Bersatu untuk menentang kumpulan kleptokrat di dalam UMNO, saya rela dengan gelaran tersebut.

9. Kini terbukti perjuangan saya adalah benar. Mahkamah telah menjatuhkan hukuman bersalah ke atas Dato’ Seri Najib atas kesalahan pecah amanah, salah guna kuasa dan pengubahan wang haram melibatkan dana SRC International yang ada hubung kait dengan 1MDB.

10. Jelas skandal 1MDB bukan satu fitnah. Bukan satu rekaan. Kerajaan Perikatan Nasional di bawah pimpinan saya telah mengutip semula lebih RM16 bilion wang dan aset berkaitan syarikat 1MDB yang telah diseleweng.

11. Kes 1MDB masih dibicarakan di negara kita. Keputusan Mahkamah Rayuan berhubung kes SRC International juga sedang dirayu di peringkat Mahkamah Persekutuan.

12. Selain kes 1MDB dan SRC International, terdapat beberapa kes pecah amanah dan pengubahan wang haram yang melibatkan pemimpin UMNO. Mereka ini digelar Kluster Mahkamah.

13. Ya, saya jadi Perdana Menteri kerana disokong oleh Ahli-ahli Parlimen termasuk daripada Kluster Mahkamah. Ada orang kata tidak malukah saya terima sokongan Kluster Mahkamah untuk jadi Perdana Menteri.

14. Saya tidak minta untuk jadi Perdana Menteri. Saya tidak pernah berkempen pun untuk jadi Perdana Menteri.

15. Saya hanya mengikut apa yang diperuntukkan dalam Perlembagaan Persekutuan. Apabila saya mendapat sokongan majoriti Ahli-ahli Parlimen, saya dilantik oleh Kebawah Duli Yang Maha Mulia Seri Paduka Baginda Yang di-Pertuan Agong sebagai Perdana Menteri. Maka sahlah pelantikan saya itu.

16. Selepas itu barulah saya sedar bahawa sokongan mereka itu sebenarnya ibarat pepatah ada udang di sebalik batu. Selang beberapa hari selepas saya dilantik menjadi Perdana Menteri, Kluster Mahkamah ini berjumpa saya meminta saya campur tangan dalam kes mereka supaya mereka dibebaskan.

17. Walaupun saya tahu kedudukan saya sebagai Perdana Menteri bergantung kepada sokongan mereka, saya katakan tidak kepada mereka kerana saya tidak mahu mengkhianati sumpah dan amanah jawatan saya sebagai Perdana Menteri.

18. Saya tidak sanggup menggadai prinsip perjuangan saya dan asas perjuangan parti saya semata-mata kerana mahu kekal berkuasa.

19. Saya juga tidak melantik sesiapa pun yang sedang didakwa di mahkamah atau sedang dalam siasatan pihak berkuasa untuk menjadi anggota Kabinet saya walaupun mereka berjawatan tinggi dalam parti UMNO.

20. Saya buat perkara yang betul, jadi buat apa saya berasa malu?

21. Sejak dari itulah bermulanya gerakan Kluster Mahkamah ini untuk menjatuhkan saya. Kalau saudara dan saudari masih ingat, sepanjang saya menjadi Perdana Menteri, UMNO yang dikuasai oleh Kluster Mahkamah menentang hampir setiap dasar dan inisiatif kerajaan Perikatan Nasional walaupun ia baik untuk rakyat. Gelagat mereka tidak ubah seperti pembangkang.

22. Saudara dan saudari tentunya juga masih ingat rakaman audio seorang Ahli Majlis Tertinggi UMNO yang bercakap dalam Mesyuarat MT UMNO pada bulan Julai 2021. Dia menggesa UMNO menarik sokongan kepada saya ketika kes-kes Covid-19 sedang meningkat. Kononnya apabila kes-kes Covid-19 telah menurun, kerajaan PN akan mendapat kredit dan sukarlah untuk UMNO melawan PN.

23. Itulah yang dilakukan oleh UMNO. Kira-kira sebulan selepas itu, 15 Ahli Parlimen UMNO menarik sokongan kepada saya dan jatuhlah Kerajaan Perikatan Nasional.

24. Mereka berharap apabila saya jatuh, mereka akan menguasai semula kerajaan. Dengan menguasai kerajaan mereka fikir masalah mereka boleh diselesaikan.

25. Tetapi perancangan mereka masih belum berhasil kerana PN masih lagi sebahagian daripada Kerajaan Persekutuan dan sokongan PN kepada Perdana Menteri daripada UMNO adalah dengan syarat Perdana Menteri tidak mencampuri urusan mahkamah.

26. Jadi tidak peliklah Kluster Mahkamah ini masih tidak berpuas hati. Mereka mahu PN tidak lagi menjadi sebahagian daripada kerajaan dan dengan itu kerajaan akan dikuasai sepenuhnya oleh parti UMNO yang dikuasai oleh kluster ini.

27. Satu cara untuk kumpulan ini kembali berkuasa ialah dengan menumbangkan kerajaan-kerajaan negeri yang dibentuk melalui gabungan dengan PN supaya diadakan pilihan raya negeri. Apabila diadakan pilihan raya dan jika parti mereka menang, kepimpinan parti yang diterajui oleh Kluster Mahkamah akan dilihat semakin kuat dan berpengaruh.

28. Strategi ini bermula selepas BN menang PRN Melaka. Mereka berasa cukup yakin bahawa rakyat telah kembali menyokong mereka walaupun BN hanya mendapat 38.5 peratus undi. Kerana itu kumpulan ini telah merancang pembubaran Dewan Undangan Negeri Johor untuk diadakan Pilihan Raya Negeri Johor.

29. Mereka memilih Johor kerana Johor dikatakan negeri kubu kuat UMNO. Jika parti mereka menang PRN Johor, mereka akan mendesak Perdana Menteri untuk membubarkan Parlimen supaya Pilihan Raya Umum pula dapat diadakan.

30. Dato’ Seri Ismail Sabri Yaakob adalah Perdana Menteri tetapi yang menguasai UMNO adalah Presiden UMNO. Apabila Parlimen dibubarkan, yang berkuasa menentukan calon yang akan bertanding dan mengetuai parti dalam pilihan raya adalah Presiden, bukan Perdana Menteri.

31. Jika parti mereka menang dalam pilihan raya, lazimnya yang akan diangkat menjadi Perdana Menteri adalah Presiden parti.

32. Jika ini berlaku, maka lengkaplah perancangan Kluster Mahkamah. Mereka akan kembali berkuasa dan selesailah masalah mereka, na’uzubillah.

33. Jadi siapa sebenarnya pengkhianat? Saya atau mereka?

34. Sebagai orang Johor, saya percaya pengundi di negeri Johor adalah bijaksana. Saya tidak fikir Bangsa Johor yang beradab, berhemah dan tinggi nilai moral dan agamanya rela membiarkan PRN Johor digunakan sebagai alat untuk Kluster Mahkamah dan kleptokrat kembali berkuasa.

35. Hanya satu cara untuk mengalahkan Kluster Mahkamah iaitu dengan memastikan BN kalah dalam PRN Johor.

Tan Sri Muhyiddin Yassin
Pengerusi Perikatan Nasional
Presiden Parti Pribumi Bersatu Malaysia (Bersatu)


Fasal 10 UMNO boleh digunakan lucut jawatan Zahid, kata bekas ahli UMNO

Jawatan Presiden UMNO yang dipegang Datuk Seri Ahmad Zahid Hamidi boleh terlucut serta-merta sekiranya Fasal 10 perlembagaan parti itu dikuatkuasakan, kata seorang bekas ahli parti yang pernah menjadi mangsa dihukum dibawah peraturan tersebut.

Bekas Ketua UMNO Bahagian Labuan, Datuk Suhaili Abdul Rahman tampil mendesak Zahid dan pemimpin UMNO yang berdepan kes mahkamah dikenakan tindakan mengikut fasal tersebut memandangkan sudah wujud kes terdahulu yang boleh dijadikan tauladan apabila beliau sendiri dipecat daripada parti akibat penggunaan peraturan tersebut.

“Apakah peraturan itu hanya kepada rakyat marhaen macam saya? Kepada Ahli Majlis Tertinggi? Setiausaha dan Presiden bagaimana? Sedangkan saya punya kes tidak libatkan rasuah, salah guna kuasa, merompak. Saya digugurkan dan dipecat. Kenapa zaman itu terpakai tapi sekarang tidak terpakai?” kata beliau kepada Agenda Daily.

Suhaili dipecat pada 2009 dan hilang jawatan Ketua UMNO Bahagian Labuan ekoran pendakwaan yang dihadapinya di mahkamah pada waktu itu.

UMNO tida sepatutnya berat sebelah dalam menjatuhkan hukuman terhadap ahli biasa dalam parti apabila pemimpin atasan boleh pula terlepas daripada sebarang hukuman, kata Suhaili lagi.

“Ini maknanya UMNO ‘double standard’ sebab peraturan itu sepatutnya digunakan kepada Ahmad Zahid sekali, sebab peraturan ini telah digunakan pada 2009.sekarang, adil tak adil kepada Ahli lain?” katanya lagi.

Beliau juga mempersoalkan tindakan dikenakan terhadapnya 12 tahun lalu apabila tidak diberikan peluang untuk membela diri walhal ketika ini pemimpin UMNO yang sarat terpalit dengan kes mahkamah masih kekal memegang jawatan mereka.

“Saya adalah bekas ahli UMNO pertama dan terakhir peraturan itu digunakan pada saya. Sedangkan banyak lagi pimpinan dalam UMNO sekarang yang terpalit dengan kes mahkamah.

“Dulu saya langsung tak diberi ruang untuk membuat penjelasan, jawatan pun tak di kembalikan kepada saya walaupun kes dah selesai. 12 tahun kes ini sudah berlalu, tapi hari ini biar semua orang tahu tentang ketidakadilan perjuangan UMNO sebenarnya,” ujarnya lagi.

Untuk rekod, Zahid sedang berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram membabitkan puluhan juta ringgit dana Yayasan Akalbudi.

Selain Zahid, beberapa pemimpin atasan UMNO lain yang berdepan kes mahkamah antaranya bekas presiden, Datuk Seri Najib Razak, bekas setiausaha agung UMNO, Datuk Seri Tengku Adnan Tengku Mansor dan beberapa individu yang lain.

Ahli Majlis Kerja Tertinggi (MKT) boleh menggunakan Fasal 5.7 yang menyatakan ‘Majlis Tertinggi berhak membuat apa-apa keputusan atas mana-mana permohonan pendaftaran keahlian atau taraf sesuatu pendaftaran itu (termasuk menarik balik pendaftaran) dan keputusan itu adalah muktamad.’

Ahli MKT juga boleh menggunakan Fasal 10.7 untuk mengambil tindakan terhadap Zahid. Fasal itu menyatakan Majlis Tertinggi (MT) boleh menentukan taraf pendaftaran seseorang ahli (mengikut Fasal 5.7), menggantung atau melucutkan keahlian seseorang ahli.

Fasal itu bertepatan dengan apa yang pernah berlaku 2009 lalu di mana MKT UMNO dalam mesyuarat selama kira-kira dua jam membuat keputusan ahli yang menghadapi dakwaan di mahkamah akan digantung daripada jawatan dalam parti serta-merta.

Presiden UMNO ketika itu, Datuk Seri Najib Razak berkata, MT UMNO secara prinsipnya menerima syor Jawatankuasa Pengurusan parti untuk menguatkuasakan peraturan berkenaan.


PKR bela orang kaya, berkempen pun naik helikopter: Sanusi

Rakyat digesa tidak terpedaya dengan retorik politik kerajaan campuran yang kononnya membela rakyat susah walhal realitinya mereka hanya membela orang kaya, kata Datuk Seri Muhammad Sanusi Md Nor.

Pengarah Pilihan Raya Perikatan Nasional (PN) berkata PKR sebuah parti yang takut kepada orang kaya dan bukan pembela orang miskin dengan memberikan contoh penggunaan helikopter semasa berkempen dalam Pilihan Raya Umum Ke-15 (PRU-15) lalu.

“Dia takut kat siapa? Dia takut kat siapa. PKR ni takut kat dia takut kat orang kaya. Hari ni jadi kerajaan kononnya nak bela orang miskin.

“Tuan-tuan, mereka ni membela orang kaya. Di peringkat negeri, peringkat persekutuan, mereka bukan pembela orang miskin. Mereka berkawan dengan orang kaya.

“Pasal itu ketua dia, kempen pilihan raya naik helikopter. Ada siapa lain di Malaysia yang naik helikopter masa kempen, beritahu kat saya,” katanya semasa ceramah Himpunan Jentera Pilihan Raya di Padang Awam Guar Chempedak malam tadi.

Sanusi juga mempersoalkan siapa menaja penggunaan helikopter itu untuk digunakan bagi tujuan berkempen untuk Pakatan Harapan (PH) sebelum ini.

“Siapa taja helikopter dia? Orang kaya? Dia berkawan dengan orang kaya. Hari ni dia kata nak menoktahkan kemiskinan, dia tipu. pasal kawan-kawan dia semua orang kaya,” katanya lagi.

Untuk rekod, semasa kempen PRU-15 lalu tular beberapa gambar dan video seorang pemimpin PH menggunakan helikopter untuk tujuan menghadiri program politik.

Sanusi yang juga Menteri Besar Kedah itu berkata kerajaan campuran sehingga sekarang menunaikan janji mereka untuk meringankan kos sara hidup rakyat dan sehingga hari ini tiada sebarang langkah proaktif yang diambil untuk menangani isu dihadapi rakyat.

“Dia kata saya telah arahkan pegawai-pegawai kerajaan mengadakan perbincangan dalam dua minggu akan keluar satu pelan bagaimana untuk menangani kenaikan kos sara hidup.

“Lepas dua minggu keluar ada tak pelan itu tuan-tuan? Bukan lepas dua minggu, sudah enam bulan pun tidak ada lagi pelan itu,” katanya lagi.

Sanusi juga membangkitkan berhubung janji untuk menurunkan harga minyak dan pelbagai isu kesusahan rakyat yang tidak ditangani, tetapi kerajaan campuran hanya tahu menyaman musuh politiknya sahaja.

“Sampai sekarang ini tak ada pelan untuk menangani kos sara hidup. Tuan-tuan sekalian, Datuk Seri Hamzah (Hamzah Zainuddin) kata tadi nak menurunkan harga minyak, turun tak harga minyak? Sampai kita pun naik minyak.

“Harga ayam pun tak turun, dapat tak KWSP (Kumpulan Wang Simpanan Pekerja)? tak ada. Ada orang buat kuih dengan simen?

“Kita bercakap dalam medan politik. Tiap-tiap hujah dalam medan politik, kita akan jawab di medan politik. Tapi oleh kerana mudah koyak, dia pi saman. Dia saman kita pi jawab mahkamah lah,” ujarnya lagi.


‘Amukan’ Omicron semakin ganas

Penasihat utama kesihatan Amerika Syarikat (AS), Anthony Fauci mengeluarkan amaran bahawa varian Omicron mampu mencetuskan gelombang baharu jangkitan Covid-19 di seluruh dunia.

Katanya, ‘amukan’ Omiron juga bakal mencetuskan sekatan baharu dan kebimbangan terhadap kemampuan kapasiti hospital, sekali gus menjadikan musim sejuk tahun ini lebih ‘suram’.

“Satu hal sangat jelas ialah kebolehan luar biasa Omicron untuk menular dan ia sudah ‘mengganas’ di seluruh dunia,” jelasnya.

Apabila Omicron pertama kali dikesan di Afrika Selatan pada November lalu, Omicron sudah mula menular di berpuluh-puluh negara, mendorong banyak negara dunia mengenakan kembali sekatan perjalanan dan tindakan pencegahan lain.

Walaupun ada kajian menyatakan ia kurang bahaya daripada Delta, namun Omicron sangat cepat bermutasi dan mempunyai kekebalan terhadap vaksin serta menular dengan lebih pantas.

Fauci turut memberi peringatan walaupun kadar kemasukan pesakit ke hospital akibat varian baharu ini lebih rendah daripada Delta, mungkin disebabkan oleh imuniti diperoleh pesakit terhadap jangkitan sebelum ini.

“Apabila terdapat banyak jangkitan baharu, walaupun kurang teruk, dalam tempoh satu atau ke dua minggu mendatang, hospital akan menjadi penuh terutamanya di negara yang mempunyai tahap vaksinasi rendah,” jelasnya.

Semalam, Senator Elizabeth Warren dan Cory Booker masing-masing memaklumkan di laman Twitter bahawa mereka positif Covid-19 walaupun sudah lengkap divaksin dan mendapatkan dos penggalak.

Kedua-dua mereka tidak menunjukkan sama ada dijangkiti varian Omicron atau sebaliknya.

Fauci bagaimanapun menggesa penduduk AS yang masih tidak divaksin supaya mendapatkan suntikan dan dos penggalak bagi ‘perlindungan diri’.

Jelasnya, walaupun hampir 70 peratus penduduk AS sudah diberikan sekurang-kurangnya satu dos suntikan, sementara Pusat Kawalan dan Pencegahan Penyakit mengesahkan masih terdapat 50 juta lagi yang layak tetapi belum divaksin.

“Penularan Omicron dibimbangi akan menyebabkan dalam tempoh beberapa minggu hingga ke beberapa bulan akan datang menjadi sukar terutamanya apabila kita memasuki musim sejuk,” ujarnya lagi.

Sehingga kini, Omicron menyumbang hampir tiga peratus kes di AS dan angka itu dijangka akan terus melonjak dengan cepat seperti di negara dunia lain. – Agensi


Kenapa generasi muda semakin hilang adab?

Amat menyedih dan menakutkan apabila kita lihat kebanyakan anak muda zaman sekarang semakin hilang adab dan budaya hormat-menghormati.

Budi bahasa dan kesopanan lagilah. Entah ke mana perginya. Tidak dinafikan ramai budak sekarang yang tinggi akademiknya, tinggi belajarnya berbanding orang zaman dulu.

Namun, kenapa berlaku kepada seseorang yang makin tinggi tahap intelektualnya, makin rendah pula budi bahasa dan adabnya? Adab dan ilmu seharusnya berjalan seiring.

Dua elemen ini sangat dititikberatkan dalam agama, malah untuk menjadi sebuah masyarakat bertamadun pun memerlukan adab dan ilmu. Kalau beradab tapi tak berilmu, mundur masyarakat. Kalau berilmu tapi biadap, pincang masyarakat.

Rata-rata netizen berpendapat sikap kurang ajar dalam kalangan generasi muda sudah menjadi normal dalam masyarakat hari ini.

Suka menjawab secara sinis dan biadab dalam perbualan, itu antara yang disuarakan oleh beberapa individu dalam media sosial mengenai hal tersebut.

Pakar Kerja Sosial, Pusat Kajian Psikologi dan Pembangunan Manusia, Fakulti Sains Sosial dan Kemanusiaan, Universiti Kebangsaan Malaysia, Prof. Madya Dr. Mohd. Suhaimi berkata, cara pemikiran dan tindak balas generasi muda zaman sekarang banyak dipengaruhi pelbagai faktor.

Menurutnya, banyak faktor yang mendorong kepada terjadinya sesuatu tingkah laku tersebut iaitu bentuk, sasaran, konteks dan waktu berlakunya perkara tersebut.

“Apabila melibatkan tingkah laku seperti kurang ajar atau tidak menghormati seseorang individu lain terutamanya yang lebih berumur atau berpengalaman daripada kita, biasanya terdapat pengaruh konflik antara nilai diri dan nilai persekitaran sosial yang tidak jelas.

“Berada dalam keadaan gemuruh atau tertekan juga boleh menyebabkan tingkah laku yang ditunjukkan tanpa dirancang dan seterusnya boleh mendorong kepada tercetusnya sikap kurang senang,” katanya.

Selain tekanan situasi sekeliling, faktor lain tercetusnya permasalahan tersebut ialah didikan ibu bapa, corak komunikasi dan pengaruh media sosial.

“Tingkah laku negatif sebegini harus ditegur agar dapat dikawal, seterusnya mampu untuk berfikir sebelum bertindak.

“Sekiranya pelaku berada dalam keadaan tidak stabil dan tertekan dengan persekitarannya, ia juga boleh membuatkan mana-mana individu berubah sikap,” ujarnya.

Dalam masa sama, Mohd. Suhaimi menjelaskan, media sosial juga banyak mempengaruhi nilai moral golongan muda dan orang dewasa seharusnya memberikan bimbingan yang sewajarnya bagi membentuk generasi yang bertamadun.

“Pembentukan nilai moral sangat penting terutamanya kepada generasi muda yang sekarang ini banyak dipengaruhi oleh media sosial tanpa ada tapisan.

“Sehubungan itu, bimbingan dan nasihat diperlukan bagi membentuk hubungan interpersonal yang efektif berdasarkan nilai adab dan adat yang ada dalam masyarakat,” ujarnya lagi.

Mohd. Suhaimi berkata, masyarakat juga tidak digalakkan untuk merumuskan bahawa semua generasi muda sebagai individu biadab.

“Orang dewasa tidak seharusnya membuat kesimpulan bahawa semua orang muda bersikap kurang ajar.

“Bagi golongan muda, sekiranya ingin dihormati, belajarlah untuk menghormati orang lain terlebih dahulu.

“Ibu bapa pula seharusnya menjadi teladan kepada anak-anak dan pemindahan nilai moral perlu berlaku dalam interaksi interpersonal supaya dapat mengelak daripada tercetusnya isu kurang ajar,” ujarnya.


Shahidan setuju seruan Zahid ahli jangan bertelagah di media sosial

Ketua UMNO Bahagian Arau Datuk Seri Shahidan Kassim menggesa ahli parti di semua peringkat supaya mengelak pertelingkahan di media sosial, sebaliknya fokus memerangi musuh parti.

Beliau berkata mereka harus bijak menggunakan media sosial untuk menentang komen negatif dan fitnah pembangkang.

“Saya bersetuju sepenuhnya dengan seruan Presiden UMNO (Datuk Seri Ahmad Zahid Hamidi) supaya ahli parti tidak bergaduh sesama sendiri dalam media sosial tetapi menggunakannya untuk menentang musuh.

“Apa yang kita boleh lihat sekarang ialah perang politik di pelbagai platform media sosial.

“Sebagai orang parti, kita mesti pandai dan pantas untuk menangkis dan menentang sebarang elemen yang boleh menjejaskan kekuatan parti,” katanya kepada pemberita selepas melancarkan sambutan Hari Belia Negara peringkat Labuan di Kompleks Taman Kewangan di Labuan, hari ini.

Shahidan, yang juga Menteri Wilayah Persekutuan berkata UMNO secara keseluruhannya kekal padu walaupun ‘sedikit’ pergaduhan dalaman masih wujud.

Beliau berkata seruan Zahid perlu didengari oleh semua ahli demi kepentingan parti pada Pilihan Raya Umum Ke-15 (PRU-15).

Shahidan optimis PRU-15 akan menyaksikan kebangkitan UMNO di seluruh negara.

“Pencapaian BN, yang memerintah negara selama bertahun-tahun, telah mendorong rakyat untuk kembali kepada kita,” katanya. – Bernama


Enggan beri kerusi kepada MUDA, PKR letak seorang calon lompat parti di Johor

PKR mengulangi pendirian tidak meneruskan rundingan kerusi dengan Ikatan Demokratik Malaysia (MUDA) kerana tidak mahu membuang masa terlalu lama, kata Datuk Seri Anwar Ibrahim.

Bagaimanapun, Presiden PKR itu mengambil keputusan dengan meletak seorang calon yang melompat parti daripada Amanah sebagai calon mereka pada Pilihan Raya Negeri (PRN) Johor nanti, iaitu penyandang kerusi Dewan Undangan Negeri (DUN) Senggarang Khairudin A Rahim.

Anwar mengumumkan Khairudin akan bertanding di DUN Rengit yang bersempadan dengan Senggarang. DUN Senggarang kekal ditandingi Amanah.

Untuk rekod, Khairudin sebelum ini bertanding atas tiket Amanah dan menang pada Pilihan Raya Umum Ke-14, tetapi melompat masuk PKR tahun lalu.

Nampaknya Anwar mengulangi episod sama PRN Melaka apabila membuat keputusan dengan meletak calon lompat parti bertanding atas tiket PKR, dua bekas wakil UMNO diletak bertanding di Melaka sebelum ini.

PKR kini sudah mengumumkan semua 20 calon mereka dan Anwar berharap mereka semua dapat menumpukan kepada kerja untuk berkempen dengan segera tanpa sebarang gangguan.

“Tak mahu sibuk soal lain. Ada satu dua soal lain itu biar pimpinan runding dan cuba selesaikan. Kita tumpu kerja kita sesungguhnya,” kata Anwar dipetik laporan Malaysiakini semasa majlis PKR di Pasir Gudang semalam.

Berhubung keputusan menamatkan rundingan dengan parti MUDA dipimpin Syed Saddiq Syed Abdul Rahman, Ketua Pembangkang itu memberi alasan tidak mahu membuang masa terlalu lama.

“Kita tak boleh tunggu lagi, jentera harus siap (buat persediaan). Kita bukan parti kaya, kita parti marhaen oleh itu persiapan (perlu) dari awal,” katanya lagi.

PKR tidak akan menyerahkan mana-mana kerusinya kepada Muda.


Bung sahkan pencalonan Ismail Sabri untuk segerakan PRU selepas tamat MoU

Pencalonan Datuk Seri Ismail Sabri Yaakob sebagai calon Perdana Menteri (PM) bagi UMNO dan Barisan Nasional (BN) bertujuan supaya pilihan raya umum ke-15 (PRU-15) diadakan selepas tamat memorandum persefahaman (MoU) dengan pembangkang, ia disahkan Datuk Seri Bung Moktar Radin.

Bung yang juga Ahli Majlis Tertinggi (MT) UMNO itu berkata PRU-15 perlu diadakan selepas berakhir MoU antara kerajaan dengan pembangkang berakhir pada 31 Julai depan nanti dan ia dilihat selari dengan pengumuman baru-baru ini Ismail Sabri sebagai calon PM.

“UMNO berpendapat pilihan raya umum mesti diadakan selepas MoU tamat. Saya tidak pasti bila tetapi yang pasti tahun ini,” katanya dipetik laporan media hari ini.

Bung menjelaskan langkah tersebut bukan sahaja bermakna UMNO mahu membentuk sebuah kerajaan yang kukuh tetapi juga mahu meningkatkan kembali ekonomi negara.

“Ini bukan semata-mata untuk Umno membentuk kerajaan tetapi kita melihat ia sebagai satu cara untuk meningkatkan ekonomi negara,” katanya lagi.

Jelasnya lagi, kedudukan kerajaan sekarang yang tidak kukuh mengakibatkan para pelabur bimbang untuk melabur dan PM sekarang juga boleh tumbang bila-bila masa sahaja.

“Mereka menganggap Malaysia rapuh dari segi politik kerana perdana menteri boleh tumbang apabila mana-mana parti menarik balik sokongannya.

“Kita telah melalui tiga kerajaan dalam satu penggal, ia tidak baik untuk negara, ekonomi dan rakyat. Itulah sebabnya kami memerlukan mandat baharu,” katanya lagi.

Terdahulu, UMNO membuat pendirian MoU antara kerajaan pusat dan PH tidak akan dilanjutkan lagi selepas tamat Julai ini.

Selain itu, UMNO juga mengumumkan nama Ismail Sabri sebagai calon PM mereka pada PRU-15 nanti.


Dulu ‘ACP Datuk Fazley’, kini ‘Datuk Reduan’ pula lesapkan RM57,200

Sepasang suami isteri kerugian RM57,200 selepas diperdaya lelaki menyamar kakitangan Telekom Malaysia dan pegawai polis yang mendakwa mangsa terbabit dalam kegiatan pengubahan wang haram.

Ketua Polis Daerah Hilir Perak Asisten Komisioner Ahmad Adnan Basri berkata pesara berusia 61 tahun itu menerima panggilan telefon daripada individu yang memperkenal diri daripada Telekom Malaysia (TM), Khamis lalu.

Dalam kenyataan hari ini beliau berkata individu terbabit memberitahu mangsa mempunyai tunggakan bil telefon namun dia menafikan perkara itu dan mendakwa mungkin namanya telah disalah guna pihak lain.

“Memandangkan akaun TM itu dibuka di Seremban, panggilan mangsa disambungkan kepada individu yang menyamar sebagai anggota polis berpangkat sarjan di Seremban, Negeri Sembilan.

“Suspek mendakwa mangsa terlibat kes pengubahan wang haram dan memberitahu seorang pegawai polis di Bukit Aman dikenali ‘Datuk Reduan’ boleh membantu menyelesaikan masalah itu,” katanya memetik laporan Utusan. Berita berkaitan

Menurut beliau, ‘Datuk Reduan’ kononnya ingin membantu mangsa dan meminta maklumat akaun lelaki itu untuk pindahan wang ke dalam akaun bagi tujuan semakan oleh Bank Negara Malaysia (BNM).

Katanya, setelah mangsa menyerahkan maklumat perbankannya, mangsa juga telah diminta untuk menyerahkan akaun milik isterinya beserta maklumat perbankan.

“Setelah serahan maklumat perbankan mereka dibuat, individu terbabit telah mengambil alih kawalan ke atas akaun mangsa dan memindahkan wang berjumlah RM22,000 milik mangsa dan wang milik isterinya berjumlah RM35,200 ke akaun pihak ketiga yang belum dikenal pasti.

“Mangsa yang menyedari ditipu, membuat laporan polis di Balai Polis Teluk Intan, semalam. Siasatan lanjut kes dijalankan mengikut Seksyen 420 Kanun Keseksaan,” katanya.

Beliau berkata pihaknya akan mendapatkan maklumat lengkap daripada BNM berhubung akaun yang pihak sindiket pindahkan dari akaun pasangan suami isteri tersebut.


72.2 peratus kes positif di AS babitkan Omicron BA.2: CDC

Agensi kesihatan awam kebangsaan Amerika Syarikat (AS) pada Isnin (4 April) memaklumkan sub-varian BA.2 Omicron dianggarkan mencakupi hampir tiga daripada setiap empat varian Covid-19 di negara itu.

Keseluruhan kes Covid-19 di AS telah menurun secara mendadak selepas mencapai paras rekod pada Januari, tetapi lonjakan semula kes di bahagian Asia dan Eropah telah menimbulkan kebimbangan bahawa gelombang lain mungkin menyusuli di negara itu.

Pakar kesihatan negara, bagaimanapun, percaya ia tidak mungkin berlaku.

Purata pergerakan tujuh hari kes Covid-19 di AS ialah 26,106 pada 1 April, rendah sedikit daripada 26,309 pada seminggu sebelumnya, mengikut data dari Pusat Kawalan dan Pencegahan Penyakit (CDC) AS.

Sub-varian BA.2 yang sangat mudah menular membentuk 72.2 peratus daripada varian Covid-19 di AS pada 2 April, meningkat daripada hampir 57.3 peratus pada minggu sebelumnya, menurut anggaran CDC.

Varian BA.2 kini membentuk kira-kira 86 peratus daripada semua kes yang dijujukan di seluruh dunia, menurut Pertubuhan Kesihatan Sedunia.

Ia diketahui lebih mudah menular berbanding sub-varian BA.1 dan BA.1.1 Omicron. Bagaimanapun, bukti setakat ini menunjukkan bahawa ia tidak menyebabkan jangkitan yang teruk.

Dalam keadaan imuniti yang semakin berkurangan dan risiko yang ditimbulkan oleh varian Omicron, pengawal selia kesihatan AS membenarkan dos penggalak kedua vaksin Pfizer/BioNtech dan Moderna minggu lepas, bagi individu berumur 50 tahun ke atas, serta untuk golongan muda yang mempunyai sistem imun yang terjejas. – Agensi


Kes baharu naik sedikit

Jumlah jangkitan harian Covid-19 di seluruh negara dalam tempoh 24 jam sehingga tengah hari tadi meningkat sedikit, setelah kes yang direkodkan semalam turun berbanding pada Sabtu 12 Februari 2022 sebanyak 22,802 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 21,315 kes baharu dilaporkan di seluruh negara, berbanding 21,072 kes semalam.

Angka itu katanya, menjadikan kumulatif positif Covid-19 yang dikesan sejak awal 2020 lalu hingga hari ini meningkat kepada 3,061,550 kes.

Daripada kes harian yang dilaporkan pada 14 Februari 2022, sebanyak 87 kes atau 0.41 peratus adalah kategori 3, 4, dan 5; dan 21,228 kes (99.59 peratus) lagi adalah terdiri daripada kategori 1 dan 2. Pecahan kategori kes adalah seperti berikut:

Kategori 1 : 6,200 kes (29.09%)
Kategori 2 : 15,028 kes (70.50%)
Kategori 3 : 48 kes (0.23%)
Kategori 4 : 23 kes (0.11%)
Kategori 5 : 16 kes (0.07%)

Sehingga semalam, seramai 2,852,437 pesakit telah sembuh, 32,125 kes kematian dan 155,673 kes masih aktif.

Daripada jumlah kes aktif itu, seramai 143,076 pesakit menjalani kuarantin di rumah; 6,118 ditempatkan di PKRC; 6,292 dimasukkan ke hospital; dan 187 pesakit dirawat di ICU dengan 109 daripadanya memerlukan alat bantuan pernafasan.

Sementara itu, Dr Noor Hisham memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam bagi seluruh negara adalah pada nilai Rt 1.43, turun berbanding 1.49 semalam.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila melepasi 1.00 dengan lebih ramai individu berpotensi untuk dijangkiti.

Sebagai contoh, jika nilai Rt adalah 1.5, ia bererti satu kes positif boleh menyebarkannya kepada seorang atau dua orang yang lain.

Labuan kekal merekodkan nilai Rt tertinggi berbanding negeri lain sebanyak 1.90, turun berbanding 2.14 semalam, diikuti Sarawak (1.61); Sabah (1.60); Pulau Pinang (1.44); dan Perlis (1.43).

Pahang pula mencatat nilai Rt 1.39; Selangor 1.37; masing-masing 1.35 bagi Johor, Kelantan serta Kedah; masing-masing 1.34 bagi Negeri Sembilan serta Terengganu; Putrajaya (1.30); Perak (1.27); Kuala Lumpur (1.22); dan Melaka (1.19).


Bertindak luar kawalan padah kesihatan mental terjejas

Baru-baru ini, negara dikejutkan dengan kes pembunuhan kejam di Johor, Melaka dan Perak.

Kes pertama berlaku pada 4 Julai lalu di Johor Bahru apabila seorang pemuda berusia 25 tahun bertindak luar kawalan selepas dipercayai membunuh isterinya dan bayi mereka.

Sehari kemudian, seorang wanita warga emas ditemui mati disyaki ditikam darah dagingnya sendiri di Melaka, manakala kes ketiga pula melibatkan suami isteri ditemui tidak bernyawa dipercayai dibunuh ahli keluarga mereka di Ipoh pada 7 Julai lalu.

Ketiga-tiga kejadian berdarah itu dipercayai akibat tekanan dan dadah.

Tahukah anda kesihatan mental diperlukan untuk kesejahteraan diri supaya kita dapat mengendalikan tekanan dengan baik, bekerja secara produktif dan mampu menyumbang kepada masyarakat.

Menurut Pegawai Psikologi Kanan, Pejabat Pendaftar Universiti Putra Malaysia (UPM), Siti Fatimah Abdul Ghani, kesihatan mental boleh terjejas disebabkan masalah sosioekonomi, pertukaran keadaan persekitaran atau sosial secara mendadak, tekanan kerja dan penyakit.

“Tiga tanda awal dapat dilihat bagi mereka yang berdepan masalah kesihatan mental.

“Yang pertama, seseorang itu cenderung untuk mendapat penyakit jantung dan darah tinggi yang menyebabkan sakit kepala dan kesakitan otot,” katanya.

Tambah beliau, tingkah laku, prestasi kerja mereka mungkin menurun dan cenderung untuk alami kemalangan, agresif, mudah marah, sukar membuat keputusan dan menyelesaikan masalah.

“Ada yang mengalami perasaan tidak puas hati, mudah terasa, murung dan penat secara emosi. Antara gejala yang mudah dilihat panas baran, sukar tidur, hilang selera makan, berat badan turun dan tidak bersemangat,” ujarnya.

Tambahnya, jika seseorang individu itu terdedah tekanan berterusan dan tidak berupaya mengendalikan stres, mereka berkemungkinan boleh mendapat penyakit mental.

Terdapat kaitan yang jelas antara tekanan hidup dan penyakit mental.

Risiko untuk menghidap penyakit mental adalah lebih tinggi sekiranya mempunyai sejarah keluarga selain faktor psikologi dan personaliti, ketidakseimbangan kimia dalam badan dan keabnormalan otak.

“Seseorang individu itu akhirnya berpotensi mendapat penyakit seperti kemurungan, bipolar dan skizofrenia,” ujarnya.

Justeru, langkah pencegahan perlu dilakukan lebih awal agar tidak berkembang menjadi penyakit mental.

Bagi individu, antara langkah pencegahan yang boleh dilakukan adalah dengan memperbaiki strategi menangani masalah, mengukuhkan sokongan sosial dan mengamalkan gaya hidup sihat.

Pada peringkat yang lebih besar, penekanan perlu diberikan terhadap promosi kesihatan mental. Promosi kesihatan mental memerlukan penglibatan pelbagai pihak seperti sektor kerajaan, swasta dan organisasi komuniti.

Selain itu,  tumpuan harus diberikan kepada promosi kesihatan mental sepanjang hayat iaitu bermula dari peringkat kanak-kanak lagi.

Ini adalah untuk mencegah penyakit mental daripada berlaku ketika peringkat dewasa dan warga tua.